Արցախի նախկին վարչապետ Արայիկ Հարությունյանը NEWS.am-ին տված հարցազրույցում խոսել է Արցախում առաջիկայում կայանալիք նախագահական ընտրությունների, Բակո Սահակյանի հետ հարաբերությունների և ներքաղաքական հնարավոր զարգացումների մասին։ Թեև Արցախի նախագահական ընտրություններին մեկ տարի կա, բայց արդեն թեկնածուների անուններ են շրջանառվում, այդ թվում նաև ձեր անունը։ Ձեզ կտեսնե՞նք որպես նախագահի թեկնածու։ Հերթական անգամ հայտարարում եմ, որ այդպիսի որոշում կայացվելու է «Ազատ հայրենիք» կուսակցության համագումարում։ Այն, որ «Ազատ հայրենիք» կուսակցությունն ընտրություններին հանդես է գալու իր թեկնածուով և հավանական է, որ այդ թեկնածուն լինելու է «Ազատ հայրենիք» կուսակցության նախագահը և այդ համագումարում լինելու է կուսակցության նախագահի ընտրություն, որից հետո մենք կհայտարարենք այդ մասին։ Այսօր ցանկացած հայտարարություն կլինի կուսակցական կարգապահության խախտում։ Մենք գնում ենք այդ ճանապարհով, մենք պատրաստվում ենք ընտրության։ Քաղաքական կոնսուլտացիաներ անցկացնո՞ւմ եք այլ ուժերի, այդ թվում՝ Հայաստանի իշխանությունների հետ։ Քաղաքական կոնսուլտացիաներ, իհարկե, անցկացնում ենք Արցախի քաղաքական ուժերի հետ։ Իհարկե, հանդիպումներ ունենում ենք նաև առանձին քաղաքական գործիչների, հանրության հետ։ Իսկ Հայաստանի քաղաքական ուժերի հետ, այո, ունենում ենք հանդիպումներ, բայց ավելի շատ հանդիպման նպատակը քաղաքական խնդիրներն են և Արցախ-Հայաստան միջպետական հարաբերությունները։ Պետնախարարի պաշտոնից հրաժարականից հետո ի՞նչ հարաբերություններ ունեք Բակո Սահակյանի հետ, ձեզ այսօր ընդդիմադիր համարո՞ւմ եք։ Հակառակը, և հրաժարականի օրը և դրանից հետո բազմաթիվ անգամ հայտարարել եմ, որ որպես քաղաքական ուժ՝ մենք շարունակում ենք պատասխանատվություն կրել Բակո Սահակյանի կառավարության գործունեության մասով։ Այսինքն, Բակո Սահակյանի գլխավոր հենարանը Ազգային ժողովում «Ազատ հայրենիք» կուսակցությունն է։ Որևէ խնդիր չկա, չի եղել և չի էլ լինելու։ Ինչ վերաբերում է մեր հարաբերություններին, հիմա շատ ավելի ջերմ է, ինչպես եղել է տարիներ առաջ, վերջին ամիսներին և համոզված եմ՝ որևէ բան չի կարող խաթարել մեր հարաբերությունները։ Ձեր հնարավոր առաջադրման մասին Բակո Սահակյանի հետ որևէ խոսակցություն եղե՞լ է։ Իհարկե, միշտ էլ քննարկում ենք, չենք թաքցնում, բայց ամեն ինչ որոշելու է համագումարը։ Հնարավո՞ր է, որ Բակո Սահակյանը սատարի ձեր կուսակցության թեկնածուին։ Դիրքորոշում կամ տեսակետ չեմ նկատել։ Ինձ թվում է՝ ինքը կհայտարարի, որ ունենալու ենք աննախադեպ ընտրություններ, որտեղ իշխանությունն ապահովելու է ժողովրդավարական պահանջներին համապատասխան ընտրություններ։ Այսինքն, բոլոր կանոնները պահպանվելու են։ Ինձ թվում է՝ նախագահը չեզոք կլինի և չի աջակցի որևէ թեկնածուի։ Նիկոլ Փաշինյանը հայտարարել է, որ բիզնեսը պետք է քաղաքականությունից հեռու լինի։ Դուք հայտնի գործարար եք, ինչպե՞ս եք պատկերացնում բիզնեսի ու քաղաքականության համատեղումը, եթե դուք առաջադրվեք ու ընտրվեք նախագահ։ Շահերի բախում չի՞ լինի։ Գիտեք, ես արդեն 11 տարուց ավելի է՝ բիզնեսի աշխարհի ներկայացուցիչ չեմ։ Այո, ես երբ մտել եմ քաղաքականություն, եղել եմ Արցախի ամենախոշոր գործարարներից, գործատուներից մեկը, որի հիմնական աշխատանքը եղել է գյուղմթերքների արտադրությունը և վերամշակումը։ Իսկ գյուղմթերքների վերամշակումն ազատագրված տարածքներում, որտեղ երկար ժամանակ հող չէր մշակվում և հիմա էլ շարունակվում է չմշակվել։ Իմ ստեղծած կառույցը շարունակում է այդ գործունեությունը, իսկ ես որևէ միջամտություն կամ կապ չունեմ այդ ընկերությունների աշխատանքի հետ։ Ես մնում եմ որպես սեփականատեր, բայց սեփականատեր լինելը դեռ չի նշանակում զբաղվել գործարարությամբ։ Որևէ մեկը չի կարող ասել, որ այս 11 տարիներին ես զբաղվել եմ գործարարությամբ և խախտել եմ բարձրաստիճան պաշտոնյային առաջադրվող պայմանը։ Եթե ես մնամ քաղաքականության մեջ, այդ սկզբունքը պահպանելու են։ Ես հանցանք չեմ համարում ազատագրված տարածքում հաց արտադրելը։ Այդ նույն հարցը կարելի է տալ ցանկացած քաղծառայողի, թե ինչու է քաղծառայողը դառնում քաղաքական գործիչ։ Ես քաղծառայող չէի, հող մշակող էի ու հող մշակողը դարձել է քաղաքական գործիչ։ Սպորտսմենը դառնում է քաղաքական գործիչ։ Այսինքն, բոլորը կարող են դառնալ քաղաքական գործիչ, բացի հող մշակողի՞ց։ Ինձ թվում է, որ այն մարդիկ, որոնք քաղաքական մրցակից են տեսնում, փորձում են դա շահարկել։ Ձեր անվան հետ շաղկապված ընկերությունները կառավարությունից արտոնություններ ստացե՞լ են։ Իհարկե, առիթ կլինի, որ կհրապարակեմ այն ընկերությունների ցանկը, որ շատ քիչ է, որի հետ ես կապ ունեմ և թե ինչ գործունեություն եմ ծավալել Արցախում։ Այդ ընկերությունները գործել են օրինականության սահմաններում, որևէ լրացուցիչ արտոնություն չեն ստացել։ Եթե որևէ արտոնություն եղել է, եղել է ընդհանուրի շրջանակում։ Այսինքն, եթե ինչ-որ ծրագիր պետությունը իրականացրել է, բոլորի հետ նրանք էլ օգտվել են, լինի հարկերի տույժերի համաներում, արտոնյալ վարկերի տրամադրում և այլն։ Իսկ ո՞ւմ եք դուք ձեզ մրցակից համարում առաջիկա ընտրություններում։ Ղարաբաղում մեզ մրցակիցներ չկան, կան քաղաքական ուժեր, որոնց հետ համագործակցելով ունենալու ենք օրինակելի քաղաքական միջոցառում՝ ընտրությունների տեսքով։ Դա լինելու է համագործակցություն, ոչ թե մրցապայքար։ Գոնե ես այդպես եմ ցանկանում։ Դաշտում եղած քաղաքական ուժերն այդ նույն կարծիքին են։ Իսկ հնարավո՞ր է, որ ձեր կուսակցությունը հետ կանգնի ընտրություններին մասնակցելու մտքից ու սատարի այլ թեկնածուի։ Ոչ, բացառվում է դա։ Մենք հայտարարել ենք, որ մեր կուսակցության նախագահը լինելու է նախագահի թեկնածու։ Իսկ կուսակցության նախագահի շա՞տ թեկնածուներ ունեք։ Այո, շատ ունենք։ Մի քանի հազար անդամ ունենք ու մի քանի հազար թեկնածու։ Որոշումը համագումարն է կայացնելու։


Այսօր տոնում ենք հաղթանակած բանակի օրը, որն իրականացրեց հայ ժողովրդի երազանքը և 600 տարի անց ապահովեց հաղթանակ. Մենք առաջին անգամ կարողացել ենք տարածքներ ազատագրել։ Այս մասին այսօր՝ հունվարի 28-ին, «Եռաբլուր» պանթեոնում լրագրողների հետ զրույցում նշեց պաշտպանության նախկին նախարար Վաղարշակ Հարությունյանը։ Նրա խոսքով, այսօր հայոց բանակի մարտունակությունը կանխում է պատերազմը և եթե Ադրբեջանը չի փորձում հարձակվել, դա բանակի մարտունակության շնորհիվ է։  «Վերջին ժամանակահատվածում նոր զենքեր են ձեռք բերվել հակաօդային պաշտպանության, ռադիոէլեկտրոնային պայքարի, ինչը մեր բանակի մարտունակությունը բարձրացրել է։ Ամենակարևոր խնդիրն այն է, որ այսօր նույնիսկ շփման գծում զինադադարի խախտման դեպքերը կրճատվել են։ Դա ուղղակի կապված է մեր բանակի մարտունակության հետ։ Զինադադարից ի վեր մեր բանակը հզորացել է և հզորանալու է։ Այսօր պետության ամենակարևոր խնդիրն է ապահովել ռազմաքաղաքական բալանսը»,- ասաց նա։ Դիտարկմանը, որ ընդդիմությունը թերահավատորեն է նայում նոր իշխանությունների քայլերին՝ կապված երկրի պաշտպանության հետ, նա ասաց. «Մենք հստակ տեսնում ենք, որ մեկ տարվա ընթացքում բանակի բյուջեն ավելացել է 28 տոկոսով, ձեռք են բերվել լրջագույնս զինատեսակներ, օրինակ հակաօդային պաշտպանության ՏՈՌ համակարգեր, դա հստակ թույլ չի տալիս, որպեսզի Ադրբեջանի օդուժը կարողանա գործել արդյունավետ հիմա և պատերազմի ընթացքում։ Բանակի հզորությունը կապված է նաև ֆինանսավորման հետ, և մենք տեսնում ենք, որ այստեղ աճ կա։ Բացի դրանից, դուք տեսնում եք, որ փող է հատկացվել, որ մարտական ծառայություն իրականացնող զորամասերում բարելավենք կենցաղային պայմանները։ Սպաների աշխատավարձն է բարձրացել»։ Վաղարշակ Հարությունյանը վստահություն հայտնեց, որ հայոց բանակն այսօր մարտունակ է և շարունակում է մարտունակ լինել։


Այսօր 35 տարեկան հասակում մահացել է ռեփեր Դեցլը: Նա մահացել է սրտի կանգից։ Նախորդ օրը Դեցլը ելույթ է ունեցել Posh ռեստորանում։ Համերգից հետո, հանդերձասենյակում վատացել է նրա ինքնազգացողությունը և նա տեղում մահացել է։


Հայտարարություն. ՀՀ Հատուկ քննչական ծառայությունը (ՀՔԾ) քրեական գործ է հարուցել ՀՀ Տարածքային կառավարման և ենթակառուցվածքների նախարար Սուրեն Պապիկյանի դատվածություն ունենալու մասին՝ «Հրապարակ» օրաթերթի հրապարակման հիմքով։ Համաձայն ՀՔԾ հաղորդագրության, գործը հարուցվել է 2020 թվականի փետրվարի 13-ին «hraparak.am» կայքում հրապարակված «Սուրեն Պապիկյանը թաքցրել է իր դատվածության փաստը» վերտառությամբ և 2020 թվականի փետրվարի 14-ին «lragir.am» կայքում հրապարակված «Սուրեն Պապիկյանն ակնարկել է, թե ով է իր մասին գաղտնի տեղեկության արտահոսք կազմակերպել» վերտառությամբ հոդվածների առթիվ նախապատրաստված նյութերի հիման վրա՝ ՀՀ քրեական օրենսգրքի 144-րդ հոդվածով և 308-րդ հոդվածի 1-ին մասով՝ պետական ծառայություն իրականացնող պաշտոնատար անձի կողմից իր պաշտոնեական լիազորությունների չարաշահմամբ մարդու անձնական կյանքի գաղտնիք համարվող, ոչ հանրամատչելի տեղեկությունն ապօրինի հավաքելու, պահելու և այլ անձի կողմից այդ տեղեկությունն ապօրինի տարածելու ենթադրյալ հանցագործության դեպքի առթիվ: Եվ սա այն դեպքում, երբ իրավաբանական, լրագրողական մասնագիտական հանրույթներն արդեն քանի օր արձագանքելով դեպքին, նշում են, որ նախարար Սուրեն Պապիկյանի վերաբերյալ ինֆորմացիան չի կարող փակ լինել, և որ առհասարակ որևէ բարձրաստիճան պաշտոնյայի մասին տեղեկատվությունը հասարակության սեփականությունն է: Հայաստանի ժուռնալիստների միություն


Դուք կառավարության հենարա՞նն եք, ձեր ֆրակցիայի որոշ պատգամավորներ գտնում են, որ չեք։ «Չկա նման բան՝ մեր ֆրակցիայի պատգամավորը չի ասել, որ իշխող մեծամասնությունը կառավարության հենարանը չէ։ Այո, ԱԺ-ն կառավարությանը զսպող մարմին է, ոչ թե հենարանը»,- ասաց «Իմ քայլի» պատգամավոր Սիսակ Գաբրիելյանը: Հիմա ի՞նչ, իշխող մեծամասնությունը կառավարության հենարանը չէ՞։ «Խմբակցությունը, այո, կարող է հենարանը լինել՝ իր քաղաքական թիմն է, իր ընտրած վարչապետն է, բա, ուրեմն, հենարանն է, բայց ԱԺ-ն չի սահմանափակվում միայն «Իմ քայլը» խմբակցությամբ»: Իսկ կարո՞ղ է տենդենցը շարունակվել՝ դուք մերժեք կառավարության բերած նախագծերը, ինչպես, ասենք, դեղերի օրինագծի դեպքում եղավ։ «Այդ տենդենցը մեզանում եղել է առաջին օրվանից՝ վարչապետի ներկայացրած թեկնածու չենք ընտրել՝ ՏՄՊՊՀ-ի թեկնածուին նկատի ունեմ։ Շատ նախագծեր մերժում ենք կամ՝ հակառակը»: Չե՞ք վախենում, որ տենդենցը վերածվի օրինաչափության, ֆրակցիան փլուզվի՝ միասնական քաղաքական գծի բացակայության պատճառով։ «Ես նման խնդիր չեմ տեսնում»: Իսկ եթե իրականությունն այլ բան ապացուցե՞ց։ «Դե, եթե իրականությունն այլ բան ապացուցեց, ուրեմն կստացվի, որ իրականությունն այլ բան ապացուցեց»:


Ապրիլի 28-ի, ժամը 11:00-ի դրությամբ հաստատվել է կորոնավիրուսային հիվանդությամբ ընդհանուր 1867 դեպք, որոնցից 866-ն՝ առողջացած, 30-ը՝ մահվան ելքով: Կորոնավիրուսային հիվանդությամբ այս պահին փաստացի բուժում է ստանում 971 պացիենտ: Ընդհանուր առմամբ, կատարվել է 19296 թեստավորում: Այսպիսով՝ ունենք կորոնավիրուսային հիվանդության հաստատված 59 նոր դեպք և 18 առողջացածներ։ Մահվան դեպքի վերաբերյալ հայտնում ենք, որ պացիենտը եղել է 67 տարեկան և ունեցել է ուղեկցող խրոնիկական հիվանդություններ: Առողջապահության նախարարություն


Արարատի մարզպետ Գարիկ Սարգսյանն Ամանորից առաջ մարզպետարանի կրթության վարչության պետ է նշանակել նախկին հանրապետական, 2017-ին ԲՀԿ-ի ցուցակով պատգամավորության թեկնածու առաջադրված Հասմիկ Գասպարյանին։ Գասպարյանը նույն պաշտոնին նշանակվել էր դեռևս Հովիկ Աբրահամյանի պրոտեժե մարզպետ Ռուբիկ Աբրահամյանի ժամանակ, բայց հաջորդ մարզպետ Արամայիս Գրիգորյանի որոշմամբ ազատվել էր։ Գասպարյանն ամիսներ Ավշարի դպրոցում նաև տնօրենի ԺՊ էր աշխատել՝ չունենալով տնօրենի հավաստագիր, որ մասնակցի մրցույթին։ Այժմ նա մարզպետարանի նշված բաժնում է ԺՊ նշանակվել։ Թե ինչ կապ ունի նախկին ՀՀԿ-ականը հեղափոխական իշխանությունների հետ, մարզպետարանի մեր աղբյուրը փոխանցեց․ «Մեծ հաշվով, ոչ մի կապ, պարզապես կադրերի պակաս կա, իսկ ինքն էլ աշխատանքի նվիրյալ է, ամուրի»։


Գագիկ Ծառուկյանի կառուցած Սուրբ Հովհաննես Մկրտիչ եկեղեցում, այսօր՝ սեպտեմբերի 7-ին, կայացավ Ծառուկյանի դստեր՝ Անահիտ Ծառուկյանի և գործարար Խաչատուր Սուքիասյանի որդու՝ Ալբերտ Սուքիասյանի պսակադրությունը։ Ծառուկյանն ու Սուքիասյանը արարողության ողջ ընթացքում գրեթե չբաժանվեցին միմյանցից։ Հարսի և փեսայի համար եկեղեցում շքեղ միջանցք էր կառուցվել։ Ն.Ս.Օ.Տ.Տ. Գարեգին Բ. Ամենայն Հայոց Կաթողիկոսն անձամբ էր ուղերձ հղել նորապսակներին և նրանց ընտանիքներին։ Այն ընթերցվեց եկեղեցում պսակադրության ժամանակ։ «Սիրելի Սուքիասյան և Ծառուկյան ընտանիքներ, ուրախությամբ տեղեկացա ձեր սիրասուն զավակների պսակադրության լուրի մասին»,- ասվում էր կաթողիկոսի ուղերձում։ Մեծի տան Կիլիկիո Արամ Առաջին կաթողիկոսը ևս շնորհավորական ուղերձ էր հղել, որը կրկին ընթերցվեց եղեկեցում։ Շքեղ ավտոմեքենաների մի ամբողջ «կալոնա» հազիվ էր տեղավորվել եկեղեցու բակում։


«Ժամանակ» թերթը գրում է. «Սահմանադրական դատարանի դատավոր ընտրված Վահե Գրիգորյանը չի մասնակցել Սահմանադրական դատարանի որևէ նիստի՝ չընդունելով դատարանի լեգիտիմությունը: ՍԴ-ում լրջորեն քննարկվում է նրա նկատմամբ կարգապահական վարույթ սկսելու հարցը»: Առավել մանրամասն՝ թերթի այսօրվա համարում։


Բարգավաճ Հայաստան, Հայ Յեղափոխական Դաշնակցություն և Հայրենիք կուսակցությունները վաղը՝ հունիսի 30-ին, հանցագործության մասին հաղորդում կներկայացնեն ՀՀ գլխավար դատախազություն՝ պահանջելով քրեական գործ հարուցել օրենսդիր իշխանության ներկայացուցիչների և բարձրաստիճան պաշտոնատար այլ անձանց հանցակցությամբ առանձնապես ծանր հանցանքներ կատարելու փաստերի առթիվ: Լիազոր ներկայացուցիչները հունիսի 30-ին, ժամը 10:00-ին ՀՀ գլխավոր դատախազություն առձեռն կհանձնեն երեք կուսակցությունների համատեղ հաղորդումը հանցագործության մասին։ Հաղորդման հիմքում դրված փաստերի և իրավական հիմնավորումների մասին մանրամասն տեղեկություններ ստանալու համար լրատվամիջոցների ներկայացուցիչներին նույն ժամին հրավիրում ենք ՀՀ գլխավոր դատախազության մուտքի մոտ։ 29.06.2020 թ.


ԱԺ «Իմ քայլը» խմբակցության պատգամավոր Սիսակ Գաբրիելյանը ֆեյսբուքյան իր էջում գրում է. «ՎԵՐՋ մոտ 80 տոկոս կարմիր գծերին. օրենքի նախագիծ 12 վարչական շրջաններից կարմիր գծեր այս փուլում կմնա ՄԻԱՅՆ Կենտրոնում և Արաբկիրի որոշ հատվածում։ Լուսանկարով տուգանել այլևս ՉԻ ԹՈՒՅԼԱՏՐՎԻ, առնվազն 15 րոպե տեսանյութը ՊԱՐՏԱԴԻՐ կլինի։ Տարեկան բաժանորդագրության ժամկետը կավարտվի վճարման պահից մեկ տարի անց (ավագանու որոշում)։ Առանց համարների կամ փակած համարներով կայանած մեքենաները կտեղափոխվեն հատուկ տարածք։ Վաճառքի կամ վարձույթի համար երկարաժամկետ կայանումը ԱՐԳԵԼՎՈՒՄ Է, դրանց համար կլինի հատուկ վայրեր, Հատուկ սակագին։ Գողության կամ այլ հանցագործությունների դեպքում տեսանյութերը կտրամադրվեն։ Նախագծով լուծվում է Վճռաբեկ դատարանի 2019թ որոշման վարույթի հետ կապված խնդիրները։ ՍԱԿԱԳՆԵՐԻ ՓՈՓՈԽՈՒԹՅՈՒՆ ՉԻ ԼԻՆԵԼՈՒ։ Սիրելի քաղաքացիներ, Երևանի քաղաքապետի, աշխատակազմի և ավագանու հետ շուրջ կես տարվա համատեղ աշխատանքի արդյունքում առաջիկա շաբաթ, շրջանառության մեջ կդնեմ իմ և Sipan Pashinyan-ի հեղինակած օրենքի նախագիծը։ Հաշվի առնելով կարանտինը, ասուլիսի փոխարեն երկուշաբթի, ժ. 15:00 ֆեյսբուքյան լայվով կներկայացնենք նախագծով առաջարկվող հիմնական փոփոխությունները։ Սիրելի լրագրողներ հարցերը կարող եք գրել նամակով»։


Մոտ հինգ ժամ տևած հարցուպատասխանից հետո Սերժ Սարգսյանը վերջապես դուրս եկավ ԱԺ ապրիլյան իրադարձությունները քննող ժամանակավոր հանձնաժողովի նիստից և պատասխանեց լրագրողների հարցերին: Նա ասաց, որ ինքը համոզվեց, որ իր որոշումը՝ մասնակցել այս հանձնաժողովի նիստին, ամբողջովին արդարացված էր: «Նիստն ընթացել է շատ նորմալ պայմաններում, փոխադարձ հարգանքի մթնոլորտում, և ես շատ ուրախ եմ, որ կարողացել եմ նաև լրացուցիչ տեղեկություններ հայտնել ապրիլյան ռազմական գործողությունների վերաբերյալ»,- ասաց նա՝ նշելով, որ ինքը հիմա չի կարող ոտքի վրա, իրար ընդհատելով պատասխանել բոլոր հարցերին և հանրությանը հասցնել իրական, հավաստի տեղեկություններ: Դրա համար խոստացավ առաջիկայում մանրամասն պատասխանել հարցերին: Այդուհանդերձ, խնդրեցինք պարզաբանել վերջերս ցուցադրված ֆիլմում արած իր այն հայտարարությունը, որ մենք ոչ թե 800 հեկտար ենք կորցրել այդ պատերազմում, այլ 400 հեկտար: «Երբ արտակարգ դրությունը վերանա, ես խոստանում եմ բոլորիդ՝ մանրամասն, ցանկացած հարցով, տրամաբանական, տեղին, թե անտեղի և ինչքան ժամանակ կցանկանաք, ես հաճույքով կտրամադրեմ և կպատասխանեմ»,- ասաց նա: Իսկ ի՞նչ կասի դավադրությունների վերաբերյալ խոսակցությունների մասով, որ տեղյակ են եղել հարձակումից և այլն, Սերժ Սարգսյանն ասաց, որ ինքը չի ներքաշվի որևէ կերպ չի ներքաշվելու այստեղ հարցուպատասխանի մեջ: «Ուղղակի ասեմ, որ երբեք, որևէ պարագայում ես չեմ ղեկավարվելու ոչ դավադրությունների տեսություններով, ոչ էլ, ենթադրում եմ, որ ամբողջ աշխարհը, այդ թվում՝ մեր դաշնակիցները, մեր գործընկերները դավադրություններ են հյուսում հայ ժողովրդի շուրջ: Չկա էդպիսի բան: Այն, որ մենք ունենք թշնամիներ, դա ակնհայտ է, բայց մենք ունենք բազմաթիվ բարեկամներ: Եվ բոլորին էլ խորհուրդ եմ տալիս այդ դավադրությունների տեսություններով չղեկավարվել»,- ասաց նա՝ խորհուրդ տալով մեր լսած ինֆորմացիան ստուգել նաև այլ աղբյուրներից: Մանրամասն՝ տեսանյութում:


Հայաստանի պետական տնտեսագիտական համալսարանի նախկին ռեկտոր Ռուբեն Հայրապետյանն իր ֆեյսբուքյան էջում գրել է. «Սիրելի՛ ուսանողներ, հարգելի՛ գործընկերներ, գերհոգնածության և մոտիվացիայի ժամանակավոր կորստի պատճառով մի պահ մտածում էի նույնիսկ միառժամանակ դադարեցնել դասախոսական աշխատանքս ՀՊՏՀ-ում։ Ստանալով բազմաթիվ առաջարկներ տարբեր ոլորտներից՝ բոլորին եմ խնդրել, որ սպասեն։ Մոտիվացիայի կորուստը հիմնականում պայմանավորված է այն աննախադեպ խտրականությամբ, որի հետևանքով կարևորագույն գործընթացներին մեծ հարված հասցվեց։ Սելեկտիվ արդարությունն ամենամեծ անարդարությունն է։ Պնդել ու պնդում եմ, որ, այդ դարակազմիկ բացահայտումներով և հանճարեղ հանձնաժողովներով հանդերձ, իմ աշխատանքը լավագույններից էր այդ կոռումպացված խորհուրդներում ու ամբողջապես փտած 0-ական համակարգում, քչերից մեկը, որի հիմնական արդյունքները տպագրվում են ազդեցության գործոն ունեցող հեղինակավոր ամսագրում։ Եվ ո՞րն է լինելու լուծումը, երբ հիմա հերթով ու մեծ շուքով սկսեցին բացահայտվել ոլորտի բոլոր ատենախոսություններում առկա խնդիրները (շատ ավելի լուրջ խնդիրները): Առանց ընդհանուր կոնտեքստը գիտակցելու և առանց համեմատության՝ բացառապես իմ դեմ նման գործընթաց սկսելն ու դրա հիմքով որոշումներ կայացնելը պարզապես չգիտակցված դավաճանություն էր ապագայի նկատմամբ (վստահ եմ, որ չգիտակցված)։ Եվ սա ես ասում եմ երրորդ անձի աչքերով՝ իրականում չմտահոգվելով ինքս ինձ համար։ Այդ նույն համակարգն արդեն սկսել էինք ամբողջությամբ մաքրել։ Թեև, հիասթափված լինելով շատերից, ես ոչինչ չեմ նախաձեռնել, բայց սրտանց շնորհակալություն եմ հայտնում բոլոր ուսանողներին, շրջանավարտներին և սրտացավ մարդկանց, ովքեր, գնահատելով իմ՝ խելագարության հասնող նվիրումը, սկսել են այս մեծ և ինքնաբուխ պայքարը՝ անկախ դրա հետագա արդյունքից։ Դուք իսկապես հզոր եք, և ես հպարտ եմ ձեր պայքարով: Դուք եք պատճառը, որ ես ինձ հաղթած եմ համարում կամայական սցենարի դեպքում, և դա մեր համատեղ հաղթանակն է, իսկ ավելի ճիշտ՝ հաղթանակների սկիզբը: Հայտնի սառցաբեկորը փշրելուն զուգահեռ՝ այսքան մեծ քանակությամբ և այսպիսի որակի իրական մասնագետների ՀՊՏՀ հրավիրելը, որոնց մեծ մասը նախկինում համալսարանին մոտ անգամ չէր ուզում գալ, ամենօրյա քրտնաջան աշխատանքի արդյունք էր. համոզել, մոտիվացրել և ներգրավել ենք բոլոր հնարավոր և անհնարին եղանակներով։ Բնականաբար, չեմ պատրաստվում այս արդյունքը ջուրը նետել և հակառակ գործընթացներ նախաձեռնել՝ ի հեճուկս ոմանց երևակայության և իրենց իսկ արժեհամակարգի։ Մեծ հույս ունեմ, որ, հակառակ բոլոր պնդումների, այս օրերին փորձ չի արվի մի շարք խայտառակ դասախոսների լսարան բերել և ապականել գործընթացը։ Հասկանում եմ նաև շատ գործընկերներիս հիասթափությունը, զայրույթը և հրաժարականների ալիքը, սակայն հուսով եմ, որ շատերը չեն հրաժարվի իրենց դասաժամերից։ Կենտրոնական բանկի հարգարժան գործընկերներիս ևս մեծագույն շնորհակալությունս եմ հայտնում մրցույթի միջոցով ՀՊՏՀ-ին միանալու հրավերս ընդունելու համար և անձամբ խնդրում եմ հնարավորության դեպքում, եթե որոշ անառողջ տարրերի վերադարձը բացառվի, վերանայել դասաժամերից հրաժարվելու որոշումը՝ անկախ այն հանգամանքից, թե ով է լինելու համալսարանի ռեկտոր։ Սա կարևոր է, որ ոչ ոք հնարավորություն չունենա ոչ կոմպետենտ դասախոսներին հետ վերադարձնել։  Ուսանողները ոչ մի դեպքում չպիտի տուժեն»։


«Ժողովուրդ» օրաթերթը գրում է․ «ՀՀ-ում թավշյա հեղափոխությունից հետո բոլոր գերատեսչությունները գնացին ծառայողական ավտոմեքենաները կրճատելու ճանապարհով, սակայն Երևանի քաղաքապետարանում առաջիկայում նախատեսվում են փոխել մեծ թվով մեքենաներ, և պատճառաբանվելու են, թե դրանք հին են, ու վերանորոգելու փոխարեն ճիշտ կլինի թարմացնել դրանք: Այլ կերպ ասած, քաղաքապետարանը շեղվել է հեղափոխական բարքերից: Արդեն հայտնի է, որ 9.9 մլն դրամ նախատեսվել է Դավթաշեն վարչական շրջանի ղեկավարի՝ Միքայել Թումասյանի համար ծառայողական ավտոմեքենա գնելու նպատակով: Երեկ խորհրդարանում փոխքաղաքապետ Հայկ Սարգսյանը այս անհրաժեշտությունը պարզաբանեց հետևյալ կերպ. թաղապետն իր անձնական ավտոմեքենան էր օգտագործում մինչ այժմ, որը վթարվել է, և հարմար ավտոմեքենա չեն գտել մինչև այժմ, որ տան պաշտոնյային: «Ժողովուրդ» օրաթերթը տեղեկացավ, որ քաղաքապետի կողմից համապատասխան որոշումը կայացվել է վերջերս՝ հունիսի 5-ին, և այդ գումարը հատկացվել է քաղաքի բյուջեում վերաբաշխում կատարելու միջոցով. և, որպես վերաբաշխման հիմնավորում, քաղաքապետը ներկայացրել է, թե հաշվի են առել Արաբկիր, Դավթաշեն, Նուբարաշեն վարչական շրջանների ղեկավարների գրությունները: Իսկ ի՞նչ գրությունների մասին է խոսքը. ուսումնասիրելով փաստաթղթերը՝ տեղեկացանք, որ վերաբաշխում է կատարվել բազմաթիվ ոլորտներում՝ հանգստի, սպորտի ծառայություններ, զբոսաշրջություն, կոմունալ ծառայություններ և այլն: Ստացվում է՝ մյուս թաղապետերի ծախսերի վերաբաշխումից օգտվել է Դավիթաշեն վարչական շրջանի ղեկավարը: Հիշեցնենք, որ Երևանի քաղաքապետ Հայկ Մարությանի ծառայողական ավտոմեքենան 2019թ. հոկտեմբերի 1-ից հանվել է աճուրդի, մեկնարկային գինը 7 մլն դրամ է, սակայն մինչև այժմ գնորդ չկա»: Առավել մանրամասն՝ թերթի այսօրվա համարում։


ՀՀ Ազգային ժողովի նախագահ Արարատ Միրզոյանի գլխավորած պատվիրակությունը մարտի 18-21-ը պաշտոնական այցով կլինի Գերմանիայի Դաշնային Հանրապետությունում: Այցի օրակարգն ընդգրկում է խորհրդարանի ղեկավարի հանդիպումները Բունդեսթագի նախագահ Վոլգանգ Շոյբլեի, Բունդեսթագի փոխնախագահ Պետրա Պաուի, Գերմանիա-Հարավային Կովկաս բարեկամական խմբի ղեկավար Յոհաննես Կարսի, Բեռլինի խորհրդարանի նախագահ Ռալֆ Վիլանդի, Սաար երկրամասի Լանդթագի նախագահ Շտեֆան Տոսկանիի, Գերմանահայկական ֆորումի նախագահության հետ: Ազգային ժողովի նախագահի գլխավորած պատվիրակությունը կայցելի Գերմանական խորհրդարանական ընկերակցություն (DPG), Միջազգային և անվտանգային հարցերի գերմանական ինստիտուտ (SWP), ինչպես նաև Զաարլանդի համալսարան: Խորհրդարանական պատվիրակության կազմում են ՀՀ ԱԺ պատգամավորներ Ռուբեն Ռուբինյանը, Լիլիթ Մակունցը, Էդմոն Մարուքյանը, Նաիրա Զոհրաբյանը և Ծովինար Վարդանյանը:


Շարունակվում է Երևանի ավագանու նիստը: Քիչ առաջ ավագանու «Լույս» խմբակցության ղեկավար Դավիթ Խաժակյանն ընդդեմ Մարությանի հանցագործության մասին հաղորդում տվեց: Բանն այն է, որ Մարությանի հետ միասին արձակուրդում է գտնվել փոխքաղաքապետ Հրաչյա Սարգսյանը և քաղաքապետի գործառույթները իրականացրել է տեղակալ Հայկ Սարգսյանը, որն, ըստ Խաժակյանի, չի ունեցել դրա իրավունքը և կայացրել է շուրջ 70 ակտ:


Էջմիածնի 27 ճանապարհներից բաց են միայն երեքը: Բաց է Վաղարշապատ-Երևան ճանապարհահատվածը, Մասիս տանող ճանապարհահատվածը և Աշտարակ տանող ճանապարհահատվածը: Չնայած բաց ճանապարհահատվածների՝ մեքենաները դժվարությամբ են մուտք և ելք կատարում, քանի որ բոլորը ջերմաչափում են անցնում: Ավելի հեշտ է քաղաք մտնելը, քան քաղաքից դուրս գալը:  Հիշեցնենք, որ Հայաստանում նոր կորոնավիրուսով վարակվածների թիվը հասել է 30-ի, որի մեծամասնությունը փոխկապակցված է «Էջմիածնի դեպքի» հետ: Օրվա գլխավոր լուրերը՝ տեսանյութում։


«Ժողովուրդ» օրաթերթը գրում է. «ՀՀ գլխավոր դատախազ Արթուր Դավթյանի համար մեջքից հարված է եղել Ազգային անվտանգության ծառայության կողմից արված բացահայտումը՝ դատախազի կաշառքի գործով: Գլխավոր դատախազն այս հարցի շուրջ խոսել է մարտի 10-ին՝ ՀՀ գլխավոր դատախազությունում տեղի ունեցած կոլեգիայի ընդլայնված նիստի ժամանակ: Մասնավորապես, «Ժողովուրդ» օրաթերթի տեղեկություններով՝ Արթուր Դավթյանն այդ նիստում անդրադարձել է 2019 թվականի՝ Գլխավոր դատախազության դատախազի կաշառքի գործով ԱԱԾ բացահայտմանը: Նա հայտարարել է, որ այդ դեպքը մեջքից հարված էր իրենց: «Մեջքից խփեց մեզ», - ասել է նա նիստի ընթացքում: Հիշեցնենք, որ խոսքը վերաբերում է Լևոն Կարապետյանի շուրջ բացահայտմանը: Նա, լինելով ՀՀ գլխավոր դատախազության կազմակերպական-վերահսկողական բաժնի իրավական ապահովման վարչության ավագ դատախազը, ՀՀ ԱՆ «Կոշ» ՔԿՀ-ում 10 տարվա ազատազրկման դատապարտված Գուրգեն Գասպարյանին պատժի կրումից պայմանական վաղաժամկետ ազատելու համար դատապարտյալի մտերիմ Կարեն Թադևոսյանից 2019թ. հունիս ամսին ստացել է 1.300 դոլար կաշառք: Բացի այդ, «Ժողովուրդ» օրաթերթին հասած տեղեկությունների համաձայն՝ դատախազը անդրադարձել է նաև այս տարվա ընթացքում բանակում ինքնասպանության դեպքերին և դատախազներին հասկացրել, որ մինչև ինքը չգնաց Արցախ, դատախազները չսկսեցին աշխատել, և հարց է բարձրաձայնել՝ ինչո՞ւ պետք է այդպես լիներ: Այս ամենը դատախազները գլուխները կախ լսել են: Հավելենք, որ նիստի ընթացքում ամփոփվել են 2019թ. աշխատանքների, հանցավորության դեմ պայքարում քրեական հետապնդման մարմինների գործունեության, դատախազական գործառույթների իրականացման արդյունքները. և, օրինակ, առկա տվյալների համաձայն՝ 2019թ. հանրապետությունում արձանագրվել է հանցագործության 26.850 դեպք: Սակայն կոլեգիայի նիստի ընթացքում անհանգստացնող է համարվել սեփականության դեմ ուղղված հանցագործությունների վիճակը, հատկապես՝ բնակարանային գողությունների դեմ պայքարի մակարդակը»: Առավել մանրամասն՝ թերթի այսօրվա համարում։


Ճի՞շտ են տեղեկությունները, որ դատական իշխանությունը վեթթինգի ենթարկելուց հետո իշխանությունն անցնելու է չորրորդ իշխանությանը՝ ԶԼՄ-ներին․ մեր լրագրողը հետաքրքրվել է «Իմ քայլը» խմբակցության ղեկավար Լիլիթ Մակունցից: «Ես առաջին անգամն եմ լսում»,- ասել է նա՝ ասես իրենց խմբակցությունում չեն 24-ժամյա ռեժիմով լրագրողների «միսը ծամում», մեր աղբյուրները բացահայտելու ուղիներ ման գալիս, ինչի առթիվ մի քանի պատգամավոր ինքնախոստովանական «ցուցմունքով» են հանդես եկել և անգամ մեր գործընկերներից մեկին գումար են առաջարկել՝ իր աղբյուրը նշելու դիմաց։ «Նման բան չկա, չորրորդ իշխանությունն անձեռնմխելի է ու չափազանց կարևոր, նման բան չի կարող լինել»,- ասել է Մակունցը։


Մերձավոր Արևելքում Արցախի Հանրապետության մշտական ներկայացուցչության խորհրդական Պետո Դեմիրճյանը տեղեկացրել է, որ 2019 թ․ ապրիլի 26-ին Պորտուգալիայի խորհրդարանը բանաձև է ընդունել՝ ճանաչելով Հայոց ցեղասպանութունը։ «Այսօր, ապրիլ 26, 2019-ին Լիզպոնի մէջ Փորթուկալի խորհրդարանը որդեգրեց բանաձև մը, ճանչնալով Հայկական Ցեղասպանութիւնը»։


ՀՀ վիճակագրական կոմիտեի հրապարակած պաշտոնական տվյալների համաձայն՝ 2020 թվականի հունվար-մայիս ամիսներին տնտեսական ճգնաժամը ավելի է խորացել՝ կազմելով -3,9 տոկոս։ Տնտեսության գրեթե բոլոր ոլորտներում բացասական արդյունքներ և սպասումներ կան, որն իր արտացոլում է գտել պաշտոնական վիճակագրության մեջ, մասնավորապես՝ հունվար-մայիս ամիսներին՝ արդյունաբերության աճը դանդաղել է՝ կազմելով +2,4 տոկոս, շինարարությունը անկում է գրանցել -23,6 տոկոսով, առևտրի շրջանառությունը՝ -10,2 տոկոսով, ծառայությունների ոլորտը՝ -4,2 տոկոսով։ Առավել մտահոգիչ է արտաքին առևտրաշրջանառության ծավալների կրճատումը (-11,2 տոկոսով). մասնավորապես՝ արտահանումը նվազել է -8,1 տոկոսով, ներմուծումը՝ -12,8 տոկոսով։ Հայաստանի այս տարվա տնտեսական վիճակի և հետագա զարգացումների մասին բազմիցս եմ խոսել։ Ցավոք, ևս մեկ անգամ պետք է արձանագրել, որ մեր երկիրը դեռ գտնվում է ֆինանսատնտեսական ճգնաժամի սկզբում։ Գործող իշխանությունները օր առաջ պետք է վերանայեն իրենց օրակարգը՝ առաջին պլան մղելով սոցիալ-տնտեսական հարցերը, հակառակ դեպքում ճգնաժամը կդառնա աղետ մեր տնտեսության և ժողովրդի համար։ Իշխանությունները պետք է ճիշտ ազդակներ փոխանցեն հանրությանը և այս ճգնաժամային իրավիճակում գոնե փրկեն քիչ թե շատ «առողջ» կազմակերպությունները։ Այս իրավիճակից ավելի քիչ կորուստներով դուրս գալու համար՝ ձեռնարկատերերին առաջարկում եմ. 1․ Վերանայել իրենց ծախսերը՝ կրճատելով բուն բիզնեսի հետ չկապված ծախսերը, 2․ Իրենց ձեռնարկատիրական գործունեությունը նախապատրաստել հեռավար ընթացակարգով իրականացնելուն՝ միաժամանակ զարգացնելով առցանց առևտուրը և առաքումները, 3․ Խուսափել խոշոր պարտքով գործարքներից, 4․ Հետաձգել վարկային պարտավորությունների մարումները, 5․ Հնարավորինս պահել որակյալ կադրերին, 6․ Դոլարային վարկերը վերափոխել դրամայինի, 7. Ավելացնել վաճառվող ապրանքների և մատուցվող ծառայությունների անվանացանկը, 8. Իրականացնել առավել ճկուն գնային քաղաքականություն. բաց չթողնել հաճախորդի, 9. Ներգրավել նոր գործընկերներ (փայատերեր) իրենց կապիտալով և կապերով, 10. Էականորեն նվազեցնել վարձակալության վճարները․ ներկայումս ազատ և ավելի մատչելի առևտրային տարածքներ հեշտ կարող եք գտնել, 11․ Պահպանել հակահամաճարակային բոլոր կանոնները և այլն։ ՀՅԴ Բյուրոյի տնտեսական հետազոտությունների գրասենյակի պատասխանատու, տնտեսագետ Սուրեն Պարսյան։


ՀՀԿ փոխնախագահ Արմեն Աշոտյանն ամառային հանգիստն ընտանիքի հետ անցկացնում է Հունաստանում: Նա ֆեյսբուքյան էջում ընտանեկան ջերմ լուսանկար է հրապարակել հանգստավայրից՝ ռուսերեն մակագրելով. «Чувствую себя как дома в Греции»:


Ճապոնիայի մայրաքաղաք Տոկիոյում դեկտեմբերի 5-ին բացվել Է խանութ, որտեղ գնումները կատարվում են կառավարվող ռոբոտ-ավատարի օգնությամբ: Խանութի գործարկու ընկերությունը, որը Ճապոնիայում խոշորագույն ավիափոխադրողներից մեկն Է՝ All Nippon Airways (ANA)-ը, հավաստիացնում Է, որ այսօրինակ խանութն առաջինն Է աշխարհում: Ռոբոտ-ավատարը, որն ստացել Է «Նոր ես» անվանումը, իրենից ներկայացնում Է 1,5-մետրանոց ուղղահայաց կառուցվածք անիվների վրա: Ռոբոտը հատուկ հավելվածի միջոցով կարելի Է կառավարել համակարգչով, սմարթֆոնով կամ պլանշետով: Տեղաշարժվելով խանութի տարածքում, գնորդն ընտրում Է իրեն դուր եկած ապրանքներր, ինչից հետո ուղևորվում Է դեպի դրամարկղ Էլեկտրոնային վճարման համար:


Հաշվի առնելով, որ առաջիկայում՝ ս/թ-ի մայիսի 22-ին, նախատեսվում է ԲՈւՀ-ի Խորհրդի նիստ, ուր կայանալու է ռեկտորի ընտրություններ, ԲՈւՀ-ի Խորհրդում ներկայացնելով ուսանողների ձայնը, ձեռնամուխ ենք եղել քննարկումներ կազմակերպելու ԲՈւՀ-ի բոլոր ֆակուլտետների կուրսերի ներկայացուցիչների հետ, իսկ վերջիններս ներկայացրել են կուրսի մյուս ուսանողների կարծիքը, ուստի, հիմք ընդունելով ուսանողների մեծամասնության դիրքորոշումը և արձանագրելով ռեկտորի թեկնածության հայտ ներկայացրած երեք թեկնածուներից միայն մեկի քվեարկվելու իրավունք ունենալու փաստը՝ հայտարարում ենք. ԵԹԿՊԻ-ի ուսանողության մեծամասնությունը ցանկանում է ունենալ թեկնածուի այլընտրանքային տարբերակ և լսել ԲՈւՀ-ի զարգացման այլ հայեցակարգեր ու ծրագրեր ևս: Հարկ ենք համարում նշել, որ ռեկտորի ներկայիս պաշտոնակատարը՝ միակ թեկնածուն, իր վեցամսյա ոչ կառուցողական գործունեության պատճառով, չի վայելում ուսանողության վստահությունը: Հաշվի առնելով մեր ինստիտուտի մասնագիտական առանձնահատկությունները և թեկնածուի ոլորտի ներկայացուցիչ չլինելու անցանկալի փաստը, հայտնում ենք մեր վերապահման մասին ու Խորհրդի մյուս անդամներին խնդրում ենք հաշվի առնել ուսանողության կարծիքը: Հարգանքով՝ ԵԹԿՊԻ-ի Ուսանողական Խորհուրդ։


Իրավապաշտպան Ռուբեն Մելիքյանը ֆեյսբուքյան իր էջում գրում է. «Ահազանգ ստացա, որ Պռոշյան փողոցի վրա ՃՈ աշխատակիցները կանգնեցրել են ՍԴ աշխատակազմի ղեկավարի ավոմեքենան և փաստացի զրկել են նրան տեղաշարժման ազատությունից։ Այն պահին, երբ Արգիշտի Կիվիրյանի (Argishti Kiviryan) հետ հասանք դեպքի վայր, ՃՈ աշխատակիցներն արդեն «վերադարձնում էին» Էդգար Ղազարյանի տեղաշարժման ազատությունը՝ առանց որևէ փաստաթղթավորման։ ՍԴ աշխատակազմի ղեկավարին կանգնեցնելու և որոշ ժամանակով տեղաշարժման ազատությունից զրկելու պատճառաբանությունը մեղմ ասած համոզիչ չէր»։


Արցախի պաշտպանության բանակի նախկին հրամանատար Սամվել Բաբայանը շնորհավորական ուղերձ է հղել Անկախության տոնի առթիվ: Նա, մասնավորապես, նշել է. «Այսօր ազգային տոն է, ամենաանգինն ու թերևս ամենակարևորը. 28 տարի առաջ այս օրը, մենք՝ ազգովի, միահամուռ կատարեցինք մեր պատմության նոր շրջանի հիմնարկեքը։ Մենք մեզ համար վճռեցինք՝ պահպանելով ժողովրդավարական ավանդույթները, հիմք դնելով ժողովրդավարական, իրավական հասարակարգի ստեղծմանը, հռչակել անկախ պետականության հաստատման գործընթացի սկիզբը։ Մենք մեր ապագա սերունդների համար ստեղծեցինք հայկական միջավայր, որտեղ թևածում է հայկական ոգին, շունչը, մշակույթը, մտածելակերպը, ազգային ավանդույթները, որտեղ ամեն անկյունում լսվում է հայերենը, որտեղ ազգը նույնիսկ շնչում է հայերեն։ Նորանկախ պետության ստեղծման թագն ու պսակը դարձավ Արցախյան փառապանծ հաղթանակը, որտեղ հայը կրկին ողջ աշխարհին ի ցույց դրեց իր միասնական պայքարի հզոր արգասիքը՝ ամրապնդելով անկախության կուռ հիմքերը։ Այսօր մենք ապրում ենք անկախ երկրում, անկախություն, որը միայն փափագ դարձավ շատ ու շատ ազգերի համար։ Ուստի մեր անկախությունը անհամեմատելի վեր է ամեն տեսակ օտար արժեքներից, աշխարհի ամենահեռավոր անկյունում բնակվող հայն էլ պիտի գիտակցի, որ առանց իրեն մեր ազգը լիարժեք չէ, մեր անկախությունը՝ վտանգված։ Պինդ պահենք մեր անկախությունը ու ամեն քայլի ծառայենք մեր անկախ երկրի բարեկեցությանը։ Շնորհավորում եմ բոլորիս, աշխարհասփյուռ ողջ հայերին Անկախ Հայաստանի Հանրապետության տոնի առթիվ»:


«Հիշո՞ւմ եք՝ Լևոն Տեր-Պետրոսյանի պաշտոնավարման սկզբնական շրջանում ամեն ինչ անում էին, որպեսզի փակեն ատոմակայանը։ Իսկ ատոմակայանը ոչ միայն էներգետիկ, այլև ֆիզիկական անվտանգության հարց է մեզ համար. ատոմակայանի առկայությունը զսպում է Թուրքիային, Ադրբեջանին, որ լայնածավալ գործողությունների չգնան Հայաստանի նկատմամբ՝ հազար ու մի պատճառով, որովհետև եթե ատոմակայանին մի բան լինի, տարածաշրջանը դառնում է «աղետի գոտի»՝ Չեռնոբիլ, որից իրենք էլ են տուժելու։ Այն օրերին ատոմակայանը փակվեց, հետագայում մերոնք հասկացան, որ անհնար է առանց ատոմակայանի։ Ռուսաստանը նույնպես շահագրգիռ էր այդ հարցում, Հայաստանը պայմանագիր կնքեց Ռուսաստանի և «Ռոսատոմի» հետ՝ վերջինս վերանորոգման աշխատանքները ստանձնեց, վարկ տրամադրեցին, հիմա մերոնք հրաժարվել են ռուսական վարկից։ Տարածքային կառավարման նախարարն ասաց՝ մենք մեր ներքին ռեսուրսներով ենք դա ֆինանսավորելու, մի քանի օր հետո ֆինանսների նախարարն ԱԺ-ում հայտարարեց՝ մենք միջազգային կառույցներից ենք ներգրավելու այդ միջոցները, ու դեռ ձեն-ձուն չկա»,- ասաց էներգետիկ խնդիրներով փորձագետը: Չե՞ն ներգրավել միջոցները։ «Պաշտոնական հայտարարություն չկա, ընդ որում, անգամ եթե հիպոթետիկ պատկերացնենք, որ գումարը գտնվել է, վերանորոգման աշխատանքները կարող է կատարել միայն «Ռոսատոմը»․ գեներատորը ռուսական է: Նիկոլը գնաց վարկի մերժմանը, որպեսզի ևս մեկ շտրիխով Հայաստանը, ինչպես Ախուրյանի կամրջի կառուցման և ռուսական հեռուստաընկերությունների դեպքում, դուրս գա ռուսական ազդեցության դաշտից»: Ի՞նչ է սպասվում։ «Ինչ-որ մի փուլում ատոմակայանը կկանգնի փակման վտանգի առջև, իսկ այն արտադրում է մեր երկրի հոսանքի 40 տոկոսը, ու մենք կրկին կհայտնվենք հովհարային անջատումների էրայում»:


Գևորգ Գորգիսյանի գրառումը Հայաստանի Եվրպայի ավիացիոն անվտանգության գործակալության սև ցուցակում հայտնվելու վերաբերյալ: Հայաստանը հայտնվեց Եվրոպական ավիացիոն անվտանգության գործակալության՝ EASA-ի սև ցուցակում, որի հետևանքով հայկական ավիաընկերություններին կարգելվի թռիչքներ իրականացնել դեպի Եվրոպա: Հայաստանի հետ սև ցուցակում են ընդգրկվել հետևյալ երկրները՝ Աֆղանստան, Անգոլա, Կոնգո, Կոնգոյի Դեմոկրատական Հանրապետություն, Ջիբութի, Հասարակածային Գվինեա, Էրիթրեա, Ղրղզստան, Լիբիա, Լիբերիա, Մոլդովա, Նեպալ, Սան Տոմե և Պրինսիպի, Սիերա Լեոնե, Սուդան, նաև Իրանի, Իրաքի, Զիմբաբվեի, Սուրինամի, Վենեսուելայի, Նիգերիայի որոշ ավիաընկերություններ: Սև ցուցակում հայտնվելու պատճառ է նշվում նշված երկրների ավիացիոն իշխանությունների կողմից անվտանգության ոչ պատշաճ վերահսկողության իրականացումը:


Քաղաքացիական ավիացիայում օրերս հերթական դեպքը գրանցվեց. ուղևորներով լի օդանավը հարկադիր վայրէջք կատարեց Թբիլիսիում: Թեև «Արմենիա» ավիաընկերությունից հայտնում են, որ Երևան - Մոսկվա NGT 928 չվերթն իրականացնելիս ավիաընկերության «Բոինգ 737» ինքնաթիռում հայտնաբերվել էր էլեկտրականության անսարքություն, սակայն, մեր տեղեկությունների համաձայն, օդանավը եղել է գերծանրաբեռնված, ուղևորները մեկնել են կանգնած: Այս թեմայով մարդիկ օրեր շարունակ փորձում են կապ հաստատել Քաղավիացիայի կոմիտեի նախագահ Տաթևիկ Ռևազյանի հետ, սակայն ապարդյուն: Նա ոլորտի խնդիրներով զբաղվելու փոխարեն շարունակում է վոյաժները: Այս անգամ էլ պաշտոնական գործուղման ընթացքում հասցրել է տեսնել և հուշերի գիրկն ընկնել իր կոպենհագենյան ընկերուհու հետ: Իսկ մինչ այդ համակարգից հեռանում են հին մասնագետները, օրինակ՝ կոմիտեի թռիչքային պիտանիության վարչության պետ Վահրամ Սայադյանը, ում օրոք ավիացիայում նման կոպտագույն սխալ չէր թույլատրվի: «Սա ուղղակի խայտառակություն է... եթե ՔԱԿ-ի նախագահը հանգիստ ազատում է աշխատանքից թռիչքային պիտանելիության վարչության բազմափորձ պետին՝ փոխարենը չնշանակելով կոմպետենտ պաշտոնակատարի, ուրեմն նման բարձիթողի վիճակ սպասելի է։ Փոխարենը ինքը զբաղված է իր հաջորդ շատ կարևոր այցը՝ այս անգամ դեպի Կանադա նախապատրաստելով, կարծես դա մեր երկրի համար օրհասական նշանակություն ունի։ Վախենում եմ ուղղակի մտածել, թե ինչ կլինի, եթե հիմա ICAO-ն արտապլանային աուդիտ կազմակերպի ՔԱԿ-ում...»,- ֆեյսբուքյան իր էջում նշել է ավիացիոն խորհրդատու Նավիկ Խաչատրյանը:


«Անընդունելի է Հայոց ցեղասպանության ճանաչման հարցի դիտարկումն Անկարայի հետ տնտեսական կամ քաղաքական այսրոպեական շահերի տեսանկյունից: Թուրքիան պարտավոր է կատարել հիշողության այս գործը և վերացնել ցեղասպանության հետևանքները: Եթե Թուրքիան ճանաչի Հայոց ցեղասպանությունը, կառերեսվի սեփական պատմության ամենաողբերգական էջերի հետ և վերջնականորեն կշրջի դրանք»: Ֆրանսիական հեղինակավոր «Le Monde» պարբերականը հրապարակել է Հայաստանի նախագահ Արմեն Սարգսյանի հոդվածը։


«SOS» հաղորդման հեղինակ Վիլեն Գայֆեջյանը ֆեյսբուքյան իր էջում գրել է «ԵՊՀ ուսումնաարտադրական բազաներից մեկը գտնվում է Անտառամուտ գյուղի տարածքում, որը 1967թ․ անհատույց տրվել է օգտագործման։ Տարածքը մոտ 2 հա է, շենք շինությունները 6000 քմ։ Ծաղկաձորի բազայից բացի միակն է, որ սարքված է քարից և գտնվում է բարվոք վիճակում։ Արդեն մոտ 50 տարի է ինչ աշխարհագրագետները այստեղ իրենց ուսումնական պրակտիկան են անցկացնում։ Ներառյալ այս տարի շուրջ 100 ուսանող իր պրակտիկան անցկացրել է այստեղ։ Պրակտիկաները նախատեսված են ուսումնական պլանով և դրանց չլինելու դեպքում ուղղակի դաշտային որևէ փորձ չեն ունենա ուսանողները համալսարանն ավարտելով: ԵՊՀ 100-ամյակի առթիվ փոխարենը կառուցեն նոր կամ վերականգնեն հին մասնաշենքերը, հակառակը փորձում են վաճառել եղածը։ Ամենազավեշտալին այն է, որ հոգաբարձուների խորհրդի նիստին՝ հարցի քննարկման ժամանակ խորհրդի նախագահն սկզբում պնդում էր, թե ներդրողներ կան, որոնց հետ խոսել է որպեսզի մեծ ներդրումներ անեն, հարցը երկար քննարկելուց և Արթուր Աթանեսյանի դիմադրությունից հետո, վերջում ասեց «մի հատ էլ կառավարությունից ճշտեմ, հաստատ ներդրողներ կան թե չէ՞» և հարցը հանեց օրակարգից: Կարծում եմ նման որոշում կարող էր կայացնել մարդ, ով գնման հետ անմիջական առնչություն ունի: Ինչպես նաև նշեց, որ գումարի մի մասն են տալու համալսարանին: Ըստ շրջանառվող տեղեկությունների՝ այդ հսկա անտառամերձ տարածքը իր շենք շինություններով, վաճառվելու է ընդամենը 40.000 դոլարով»:


ԱԺ նախկին պատգամավոր Մարգարիտ Եսայանը գրում է. «Նախկին իշխանությունները երևի բավարար չէին հասկանում, որ իրենց ժամանակների ընդդիմադիրները, հազար ու մի հիմնադրամներից ֆինանսավորվողները, իրենց դրսի «պապաների» հետ մաքուր անգլերենով հաղորդակցվողները, մեր երկրի օրենսդրական դաշտի վրա ազդեցություն ունենալու ախորժակ ունեցողները, մասամբ՝ բավարարվողները, մեր նման պարզ մարդկանց վերևից և քամհարանքով նայողները, խիստ կասկածելի կապերի մեջ ապրողները և դրսից տուն չեկողները՝ գրանտների և այլ կապերի շնորհիվ, սեռական փոքրամասնությունները, կրոնական փոքրամասնությունները, հայ եկեղեցին դեռ էն գլխից չսիրողները, չշարունակեմ, պարզ է, ում նկատի ունեմ, ուրեմն, նախկինները չէին էլ պատկերացնում ու հասկանում, որ եթե այդ կարգի ընդդիմադիրները իշխանություն ստանան, ինչեր են անելու, չէին պատկերացնում, հեռացել էին իրականությունից և մտածում էին, դե, դեմոկրատիա է, մենք էլ եվրոպական կառույցների պարտաճանաչ անդամակցողներ ենք, բա, ոնց, բաց ենք աշխարհի առաջ, մարդ են, իրենք էլ իրենց գործն են անում, մենք հո վայրենի չենք, որ էդ մարդկանց խանգարենք․․․ Թողեցին, ազատ, անկախ, անպատասխանատու, և այսօր նրանք են իշխանությունը և նրանք են թելադրողները, տեսնում ենք՝ վերից-վար վարում-ցանում են, քանդում-ապականում, ցեցերի պես սողոսկեցին պետության բոլոր օղակներ, մարդկանց հոգիներից ներս, և հիմա որդերի պես գալարվում են մեր պետության վզին․․․ ու ինչ-որ մեկը նրանցից չի էլ ուզում համակերպվել, որ իրենք էլ պիտի ընդդիմություն ունենան, ավելի գրագետ, տեղեկացված և սրտացավ, եթե կուզեք՝ հայաստանակենտրոն, եթե կուզեք՝ ավելի դուխով, քան իրենք իրենց ծվծվոցով։ Դե, ուրեմն, այո՛, եթե այն ժամանակ չունենալով իշխանություն, կարողացան մետաստազներ տարածել, հիմա՝ լինելով իշխանություն, լավ են անում, հերն էլ անիծում են, հա, հասնում է... Ու եթե շարունակենք այսպես լայնախոհ մնալ ու սպասել, ուրեմն՝ արժանի ենք նրան, ինչ ստացանք․․․»:


Արտակարգ իրավիճակների նախարարությունը տեղեկացնում է, որ հունիսի 28-ի ժամը 09:00-ից ՀՀ տարածքում ավտոճանապարհներն անցանելի են: Վրաստանի ՆԳՆ ԱԻ դեպարտամենտից և ՌԴ ԱԻՆ Հյուսիսային Օսիայի ճգնաժամային կառավարման կենտրոնից ստացված տեղեկատվության համաձայն՝ արտակարգ դրությամբ պայմանավորված, Ստեփանծմինդա-Լարս ավտոճանապարհը բաց է միայն բեռնատար տրանսպորտային միջոցների համար։ ՀՀ ԱԳՆ-ից ստացված տեղեկատվության համաձայն՝ օտարերկրացիների՝ Վրաստան մուտքն արգելող որոշումը շարունակում է ուժի մեջ մնալ։ Արգելքը չի վերաբերում բեռնափոխադրումներին:


Սեպտեմբերի 9-ին Ֆանարջյանի անվան Ուռուցքաբանության ազգային կենտրոնի տնօրենի պաշտոնում Արմեն Տանանյանի փոխարեն նշանակվեց Նարեկ Մանուկյանը: Այդ օրվանից անցել է 3 ամիս, բայց մինչ օրս ուռուցքաբանության կենտրոնի դե յուրե տնօրենը շարունակում է մնալ Տանանյանը: Այստեղ հիվանդներին տրվում են ամբուլատոր անկետաներ, որտեղ հիվանդը, չգիտես ինչու, պայմանագիր է կնքում կենտրոնի նախկին տնօրեն Տանանյանի «հետ»: Կա՛մ Տանանյանը շարունակում է մնալ տնօրեն, որից ոչ ոք տեղյակ չէ, կա՛մ նոր տնօրենը չի տիրապետում իր գործին, կա՛մ էլ, գուցե, նախապես տպագրված բլանկներն են ափսոսում դեն նետել, ինչն իրավաբանորեն սխալ է: Խախտվում է բուժհիմնարկի կարգապահական դիսցիպլինը, ինչը սկսվում է հենց օրինական փաստաթղթաշրջանառությունից: Փաստորեն, ինչպես նախկին տնօրեն Տանանյանը, այնպես էլ նորանշանակ Նարեկ Մանուկյանը մատների արանքով են նայում այս հարցերին։


«Լուսավոր Հայաստան» կուսակցության նախագահ Էդմոն Մարուքյանը ֆեյսբուքյան իր էջում գրում է․ «Փաստաբանի վրա թքելը, նրան հայհոյելը կամ սպառնալը խարխլում են մեր երկրի արդարադատության համակարգի հիմքերը... Հարգելի՛ քաղաքացիներ, Լուսավոր Հայաստան կուսակցությունը գտնում է, որ փաստաբանի նկատմամբ նրա մասնագիտական գործունեութան հետ կապված որևէ ոտնձգություն և ճնշում անթույլատրելի են և պետք է ստանան խստագույն իրավական գնահատական։ Իրավական պետություն կառուցելուն ձգտող հասարակությունում փաստաբանը պետք է լինի հարգված և պաշտպանված ու անխոչընդոտ իրագործի անձին պաշտպանելու իր իրավապաշտպան առաքելությունը։ Ուսումնասիրելով ՀՀ գործող քրեական օրենսգիրքը՝ հայտնաբերեցինք, որ մինչ այժմ պատշաճ քրեականացման չի արժանացել փաստաբանի նկատմամբ կատարվող նմանօրինակ ոտնձգությունը։ Մասնավորապես, համաձայն 332(3) հոդվածի 2-րդ մասի՝ փաստաբանի նկատմամբ սպանության, առողջությանը վնաս պատճառելու, գույքը ոչնչացնելու կամ վնասելու սպառնալիքը՝ կապված նրա լիազորությունների իրականացման հետ պատժվում է տուգանքով՝ նվազագույն աշխատավարձի 200-ապատիկից 500-ապատիկի չափով, կամ կալանքով՝ 2-3 ամիս ժամկետով: Այսինքն,- մի կողմից, տվյալ հոդվածով պատժելի է բացառապես սպանության, առողջությանը վնաս պատճառելու, գույքը ոչնչացնելու կամ վնասելու սպառնալիքը՝ կապված նրա լիազորությունների իրականացման հետ, այն դեպքում, երբ դատախազի մասով երաշխիքները շատ ավելի բարձր են (332-րդ հոդվածի 2-րդ մասի հանցակազմ),- մյուս կողմից, քննարկվող հոդվածի սանկցիան չափազանց մեղմ է՝ արարքի հանրային վտանգավորությանը համեմատ։ Այսպիսով, Լուսավոր Հայաստան խմբակցությունը պատրաստվում է մշակել օրենսդրական նախաձեռնություն, որով դատախազին հավասար երաշխիքներ կսահմանվեն փաստաբանների մասնագիտական գործունեության համար, ինչպես նաև կնախատեսվի խիստ պատիժ փաստաբանի գործունեությանը ապօրինի միջամտելու, նրան կամ նրա մերձավորներին սպառնալու, վիրավորելու կամ ցանկացած այլ ձևով փաստաբանի մասնագիտական գործունեությանը միջամտելու համար»։


Ես երաշխավորում եմ, որ կառավարությունն իր բոլոր հնարավոր լծակներից կօգտվի, որպեսզի այս գործը, ինչպես նաև մնացած բոլոր գործերը, մինչև վերջին դետալը բացահայտվի։ Այս մասին ԱԺ-կառավարություն հարցուպատասխանի ժամանակ հայտարարեց վարչապետ Նիկոլ Փաշինյանը՝ խոսելով ԱԱԾ նախկին տնօրեն Գեորգի Կուտոյանի «ինքնասպանության» մասին։ Փաշինյանն ասաց, որ ցավալի դեպք է, հույս հայտնեց, որ բացահայտման հարցում պարոն Կուտոյանի ընտանիքի անդամները սերտ կհամագործակցեն իրավապահների հետ։ Խոսեց նաև նախկինների՝ իրեն ուղղված մեղադրանքների մասին. «Նախորդ իշխանության որոշ շրջանակներ աղմուկ են բարձրացրել, թե կառավարությունը պատշաճ վերաբերմունք չի ցուցաբերել Կուտոյանի մահվան կապակցությամբ։ Վարչապետին ենթակա ԱԱԾ պատվո պահակախումբն իր ներկայությամբ պատվել է հոգեհանգիստը, հուղարկավորությունը, ԱԱԾ-ն ողջ ղեկավար կազմով մասնակցել է այդ արարողությանը, մասնակցել է անվտանգության խորհրդի քարտուղարը որպես կառավարության ներկայացուցիչ, ես լրատվամիջոցի հարցին ի պատասխան ցավակցություն եմ հայտնել սգակիր ընտանիքին։ Իսկ էլ ի՞նչ պետք է աներ կառավարությունը։ Իսկ ինչու այդ նույն մարդիկ այդ հարցերը չէին բարձրացնում, երբ Հայկ Հարությունյանի հետ էր դեպքը կատարվել, այսինքն նրանք էլ վերաբերմունքի տարբերություն ունեն։ Մեզ համար նախկին պաշտոնյաներ են եղել, ընդ որում պաշտոնավարել են բավականին վիճահարույց շրջաններում։ Կարծում եմ՝ ինչ որ պիտի արվեր, արվել է»։


Բյուրոյի նախագահ Արմեն Ռուստամյանի ելույթը «Հայաստան-Արցախ ռազմավարական դաշինք» ֆորումում. ՀՀ և ԱՀ միջև համապարփակ համագործակցության և փոխհարաբերությունների կարգավորման համար իրավապայմանագրային հիմքեր ապահովելը հրամայական անհրաժեշտություն է: Այս նպատակադրումը լիովին համահունչ է միջազգային իրավունքի հիմնարար սկզբունքներին և բխում է Արցախյան հակամարտության կարգավորման ներկայիս գործընթացով պայմանավորված մարտահրավերներից և խնդիրներից: Ակնհայտ է, որ մարդու տարրական իրավունքները չեն կարող շարունակաբար ոտնահարվել կամ անտեսվել, իսկ հումանիտար ծրագրերը արգելափակվել կամ կասեցվել միայն այն պատճառով, որ շուրջ 30 տարի է, ինչ չի հաջողվում կարգավորել Ղարաբաղյան հակամարտությունը: Արցախի Հանրապետության ամբողջ մի սերունդ զրկված է իր տարրական՝ այս լեգիտիմ իրավունքները լիարժեք իրացնելու և միջազգային հումանիտար ծրագրերից լիիրավ օգտվելու հնարավորությունից: Այս անարդարությանը վերջ դնելը ոչ միայն հայ ժողովրդի անքակտելի իրավունքն է, այլև միջազգային հանրության և միջնորդ կողմերի հիմնական պարտավորությունը: Ակնհայտ է նաև, որ Արցախի Հանրապետության նկատմամբ Ադրբեջանի կողմից կատարված որևէ ռազմական ագրեսիա կամ սպառնալիք միևնույն ժամանակ ուղղված է լինելու անմիջականորեն Հայաստանի Հանրապետությանը: Հետևաբար, երկու հայկական պետությունների համար միասնական անվտանգության ու պաշտպանության համակարգ ձևավորելը բնական ու կենսական պահանջ է: Եթե որևէ այլ բան չասվեր, արդեն այս երկու՝ կենսական նշանակություն ունեցող՝ հումանիտար և անվտանգային, խնդիրների փաթեթը իրավական կարգավորման դաշտ բերելու հրամայականի արձանագրումը բավարար է փաստելու, որ մեր երկու հայկական պետությունները կարիք ունեն իրենց փոխհարաբերությունները նոր՝ իրավապայմանագրային մակարդակի վրա բարձրացնելու: Դե ֆակտո առկա իրողությունները դե յուրե դաշտում չամրագրելը կաշկանդում է մեր գործողություններն ու իրարամերժ իրավիճակներ ստեղծում: Քանզի ինչպես ժողովրդական խոսքն է ասում՝ ուղտը նստած՝ կուզեկուզ ման գալ չենք կարող: Ավելին՝ ո'չ միացում, ո'չ անկախության ճանաչում վիճակը, ոչ միայն չի կարող այսպես շարունակվել, այլև աշխատում է մեր դեմ: Այս առումով, բավական է միայն հիշատակել Մարդու իրավունքների եվրոպական դատարանի համապատասխան վճիռը, ըստ որի՝ ազատագրված տարածքներում չի ճանաչվում ԼՂՀ գերիշխանությունը, այլ արձանագրվում է Հայաստանի կողմից այդ տարածքների նկատմամբ իրականացվող էֆեկտիվ վերահսկողության մասին: Ռազմավարական դաշինք կնքելու այս քայլը հնարավորություն է ընձեռնում հստակություն մտցնել հիմնախնդրի լուծման հայեցակարգի մեջ՝ մի կողմից ամրագրելով միացումը՝ որպես ռազմավարական նպատակ, անկախությունը՝ որպես մարտավարական միջոց, մյուս կողմից՝ հաղորդելով անհրաժեշտ նախաձեռնողականություն մեր արտաքին քաղաքականությանը՝ բացահայտ և վճռականորեն ներկայացնելու ու պաշտպանելու մեր համազգային շահերն ու իրավունքները: Այսպիսի դաշինքի կնքումը ոչ միայն կոչված է կարգավորելու Հայաստանի և Արցախի քաղաքացիների հանրային կյանքին առնչվող խնդիրներն ու ապահովելու նրանց իրավունքների անկաշկանդ իրացումը երկու հանրապետություններում և արտերկրում, այլև նպաստելու հայկական կողմերի համարժեք և իրավաչափ մարտավարության իրագործմանը հակամարտության կարգավորման գործընթացում առաջացող տարաբնույթ զարգացումների պարագայում: Այսպիսի իրավաչափության և համարժեքության հիմքը Ադրբեջանի փաստացի հրաժարումն է խաղաղ կարգավորման պահանջներից և լիարժեք բանակցություններից, ինչպես նաև նրա կողմից ուժի կամ ուժի սպառնալիքի կիրառման միջոցով հարցը լուծելու մարտավարությունը: Ըստ այդ ռազմաքաղաքական մարտավարության՝ Ադրբեջանի անփոփոխ նպատակը եղել և մնում է Ղարաբաղյան հակամարտությունը կարգավորել սեփական «ադրբեջանական մոդուսին» համապատասխան: Առ այդ, ըստ Ադրբեջանի, բանակցային գործընթացը պետք է հանգի ոչ թե հիմնախնդիրը իր պատճառահետևանքային կապի մեջ լուծելուն, այլ ծառայի Արցախն իր կազմի մեջ ամեն գնով՝ թեկուզև ուժի միջոցով վերադարձնելու ծրագրին: Բանակցային որևէ այլ արդյունք Ադրբեջանի համար, ըստ էության, մերժելի է: Հետևաբար, ըստ Ադրբեջանի, խաղաղ կարող է լինել միմիայն այնպիսի կարգավորումը, որն ամրագրում է իր հռչակած ցանկալի արդյունքները:


Այս պայմաններում լիովին արդարացված են բոլոր այն միջոցները, որոնք կոչված են ամրապնդելու Հայաստանի և Արցախի սուվերեն իրավունքից և կենսական անհրաժեշտությունից բխող միասնական անվտանգությունն ու լեգիտիմ ինքնապաշտպանությունը: Հետևաբար, Հայաստանի և Արցախի շուրջը շրջափակման և պատերազմական իրավիճակով ձևավորված թշնամական միջավայրում հայ ժողովրդի անօտարելի իրավունքն է միջազգային ճանաչում, հարգանք և աջակցություն հայցել իր անվտանգությունն ու զարգացումն ապահովելուն ուղղված քայլերի ու նախաձեռնությունների վերաբերյալ: Այսպիսի դաշինքի կնքումը ինքնին հիմք չի կարող ծառայել հայկական կողմերին մեղադրելու բանակցային գործընթացը խափանելու մեջ: Քանի որ,- նախ և առաջ, այն պարզ պատճառով, որ առանց միջազգայնորեն ճանաչված լիարժեք եռակողմ ձևաչափը վերականգնելու ընթացող հանդիպումները չեն կարող համարվել ամբողջական և իրական բանակցություններ, իսկ այդպիսիք տեղի չեն ունենում միմիայն Ադրբեջանի ոչ բանակցելի կեցվածքի պատճառով,- 2016թ. ապրիլյան պատերազմը ևս մեկ անգամ փաստեց, որ Ադրբեջանի ագրեսիան կանխելու և հետ մղելու միակ գործուն միջոցը եղել է, կա և մնալու է Հայկական բանակը: Միջնորդ կողմերը դա չկարողացան կանխել և չորս օր ուշացան, հետևաբար, չի բացառվում, որ նույնը կրկնվի,- այսպիսի դաշինքի կնքումը համահունչ է 1994 թ. ստորագրված հրադադարի մասին պայմանագրին, ի դեպ, որի 25-ամյակն է լրանում այս օրերին, լիովին համապատասխանում է այն ստորագրած երեք կողմերի, այդ թվում՝ Ադրբեջանի ստանձնած հանձնառությանը՝ բանակցությունների միջոցով հասնել հակամարտության խաղաղ կարգավորմանն ու վերջնական հաշտությանը,- ֆորմալ առումով, այսպիսի համաձայնագիրը լիովին համապատասխանում է նաև «Միջազգային պայմանագրերի մասին» ՀՀ օրենքին, ինչը հնարավորություն է ընձեռնում Հայաստանի Հանրապետությանը խաղաղության, մարդու իրավունքների պաշտպանության, մարդասիրական, տեխնիկական աջակցության և այլ հարցերով պայմանագիր ստորագրելու անգամ միջազգային իրավունքի սուբյեկտ չճանաչված կողմի հետ: Միևնույն ժամանակ, դաշինքի անհրաժեշտությունն ու նշանակությունը կարելի է փաստել առնվազն երեք տեսանկյունից. ա) Ադրբեջանին հակազդելու տեսանկյունից, որը օգտագործում է իր քարոզչության մեջ Արցախի և Հայաստանի փոխհարաբերությունների և կարգավիճակների չհստակեցված վիճակը: Մասնավորապես՝ Արցախի՝ որպես սուբյեկտի անտեսումը, Արցախի տարածք այցելությունները անօրինական հռչակելը, հիմնախնդիրը որպես իր ներքին հարց ներկայացնելը և խնդրի միջազգային կարգավորումը Ադրբեջանի սահմանադրական կարգը վերակագնելու գործընթացով փոխարինելու քայլերը, ինչպես նաև Ադրբեջանի հետ հակամարտության որպես միակ կողմ Հայաստանին ճանաչելու հնարավորությունը: բ) Միջազգային նորմերին և ընդունված պրակտիկային համապատասխան կարգավորումներ ապահովելու տեսանկյունից՝ Հայաստանի Հանրապետությունը ստանձնել է այն, ինչը պարտավոր էին անել միջազգային կառույցներն ու միջնորդ կողմերը. ապահովել տվյալ տարածքում բնակվող մարդկանց տարրական իրավունքների ու ազատությունների իրացումը՝ անկախ հակամարտության չկարգավորված լինելու հանգամանքից: գ) Հայաստանի և Արցախի միասնական անվտանգությունը ու պաշտպանությունը ապահովելու տարբեր բնագավառներում երկու կողմերի փոխհարաբերությունները կարգավորելու և մեր համազգային կենսական շահերն ու նպատակները արդյունավետ պաշտպանելու և հետապնդելու տեսանկյունից: Մինչ օրս տարբեր մակարդակներում կնքված միջգերատեսչական և միջկառավարական համաձայնագրերի գոյությունն ինքնին վկայում է, որ կյանքը պարտադրում է, բազմաթիվ ոլորտներում առկա փաստացի կապերը կարգավորվել իրավապայմանագրային ձևաչափերով: Առավել ևս թուրք-ադրբեջանական տանդեմի գոյությունը և նրա թշնամական էությունը լիարժեք հիմքեր են ստեղծում Հայաստան-Արցախ տանդեմի ձևավորման, իրավական ամրապնդման և Հայաստանի՝ Արցախի անկախության և անվտանգության երաշխավորը լինելու փաստի միջազգային ճանաչման համար: Այսպիսով՝ պետք է առաջնորդվել նրանով, որ պատերազմը ամեն պահի կարող է վերսկսվել: Հետևաբար, չի կարող մի կողմը պատրաստվել պատերազմի, մյուս կողմը՝ խաղաղության, ուստի, հայկական կողմերը պարտավոր են ամրապնդել իրենց պաշտպանությունն ու անվտանգությունը՝ ոչ թե քողարկված, այլ բացահայտ՝ ամրապնդելով և ուղղորդելով համապատասխան գործողությունները անհրաժեշտ իրավապայմանագրային կարգավորումների միջոցով: Հարկավոր է, առաջացնել բանակցություններին զուգահեռ փոխլրացնող գործընթաց, որը մի կողմից կոչված է հարստացնելու հայկական կողմերի դիվանագիտական զինանոցը՝ արծարծելով հարցեր, որոնք պաշտոնական մակարդակով նպատակահարմար չէ բարձրաձայնել, մյուս կողմից՝ նոր թափ հաղորդել ԼՂՀ միջազգային ճանաչմանը՝ համահայկական տարողություն հաղորդելով Արցախի ժողովրդի անկախության և ազատագրության պայքարին: Անհրաժեշտ է՝ հասնել Արցախի ներգրավմանը միջազգային ինտեգրացիոն և անվտանգային գործընթացների մեջ՝ մղելով միջնորդներին և միջազգային դերակատարներին բացառելու հակամարտության գոտու բնակիչների մեկուսացումն և իրավունքների անտեսումը:


«Այս պայքարը երկար է և կառավարական շենքում նստած պարոնի նպատակն է՝ ջլատել կամ հոգնեցնել, ապա մենք չենք հոգնում, մեր էներգիան և կամքն անսահման է»։ Այս մասին այսօր Վերաքննիչ քրեական դատարանի բակում լրագրողների հետ զրույցում ասաց ՀՀԿ խոսնակ Էդուարդ Շարմազանովը։ Նշենք, որ Վերաքննիչ դատարանում քննվում է «5-րդ ալիք» Հ/Ը սեփականատեր Արմեն Թավադյանի խափանման միջոցը փոխելու հարցը։ Շարմազանովը նշեց, որ եկել է աջակցելու խոսքի ազատությանը, ժողովրդավարությանը․ «Ակնկալում եմ, որ մի օր և շատ շուտով կլինեն դատավորներ, և դատական համակարգն ավելի կայուն կկանգնի իր ոտքերի վրա։ Պետք է ծառայել ոչ թե այս կամ այն անձին, այլ պետք է ծառայել Հայաստանի Հանրապետությանն ու Սահմանադրությանը»։ Նա նաև նշեց, որ պետք է ամեն ինչ անեն, որ Հայաստանում չլինի մեկ մարդու իշխանությունը․ «2017 թվականի իշխանազավթումից հետո, երբ Նիկոլ Փաշինյանը եկավ իշխանության, նա ուղիղ ռեպրեսիաներ սկսեց բոլոր իր ընդդիմախոսների դեմ։ Հիշո՞ւմ եք ԱԱԾ-ով վախեցնելը, ասֆալտին փռելը։ Նիկոլ Փաշինյանը մեծ ցանկության դեպքում էլ չի կարող ամբողջովին փակել խոսքի ազատությունը»։ Հիշեցնենք՝ Ա․ Թավադյանը ձերբակալել է ՀՀ քրեական օրենսգրքի 340-րդ հոդվածի 4-րդ մասի 1-ին կետով նախատեսված (Սուտ ցուցմունք, կեղծ եզրակացություն տալու կամ սխալ թարգմանության համար կաշառելը կամ հարկադրելը) հանցավոր արարք կատարելու կասկածանքով, ապա կալանավորել։


Հարգելի գործընկերներ․ «Հայ բժիշկների 5-րդ համագումարի» շրջանակներում՝ Երևանում 2019-թ. հուլիսի 2-ին, ժամը՝ 12։00-ին տեղի կունենա Հայ բժիշկներ 5-րդ համագումարի մասնակիցների մամուլի ասուլիսը, որի նպատակն է հանրային առողջություն, բժշկական կրթություն, առողջապահության քաղաքականություն և թվայնացում, ֆարմակոլոգիա և դեղագործություն թեմաների մասին տեղեկություններ և քննարկումներ: Համաժողովը մեծ ներդրում կունենա Հայաստանի և Սփյուռքահայ բժիշկների համագործակցությանը, բժշկագիտությանը, առողջապահության ոլորտի հետագա զարգացմանը: Ասուլիսը կվարեն «Իզմիրլյան» ԲԿ-ի տնօրեն, Հայ բժիշկների 5-րդ համագումարի նախագահ Արմեն Չարչյանը, համանախագահ Գևորգ Յաղջյանը, Հայկական միջազգային բժշկական կոնգրեսի նախագահ Վիգեն Սեպիլյանը և «Իզմիրլայն» ԲԿ-ի մամուլի և հասարակայնության հետ կապերի պատասխանատու, «5-ՀԲՄՀ-2019» առողջապահական հիմնադրամի գործադիր տնօրեն Ամալյա Գևորգյանը: Համագումարին նաև կմասնակցեն ողջ աշխարհի, այնպես էլ Հայաստանի առաջատար բժշկական կենտրոնները: Հայ բժիշկներ 5-րդ համագումարի կարգախոսն է՝ Հայաստան-Սփյուռք-Արցախ՝ միաձուլում ի փառս առողջության: Ասուլիսը տեղի կունենա «Արմենիա Մարիոթ» հյուրանոցի Աշոտ Երկաթ դահլիճում: Ս.թ. հուլիսի 4-6-ը ընկած ժամանակահատվածում անցկացվելու են նաև պլենար և մասնագիտական նիստեր, սեմինարներ, դասախոսություններ և սիմպոզյումներ: Համագումարի հանդիսավոր բացման արարողությունը տեղի կունենա ս.թ. հուլիսի 3-ին Սպենդիարյանի անվան օպերայի և բալետի ազգային ակադեմիական թատրոնում։


Կառավարության մեր աղբյուրների փոխանցմամբ՝ Արմեն Սարգսյանը և իր թիմը Մյունխեն՝ անվտանգության համաժողովին, մեկնել են «պերեսադկայով»՝ Մոսկվա, ապա Մյունխեն թռիչքով՝ էկոնոմ դասով: Թիվ մեկ բորտը, որից կարող է օգտվել նաև Արմեն Սարգսյանը, «անսարք» է եղել։ «Շասսին պետք է փոխվեր»,- ասաց կառավարության աղբյուրը։ Սակայն կա նաև հարցի երկրորդ կողմը՝ կառավարությունում բավականին ծանր են տանում Արմեն Սարգսյանի գեոքաղաքական «տուրնեները», մանավանդ՝ մյունխենյան, որի շրջանակներում պետք է տեղի ունենար նաև էներգետիկայի հարցերով Եվրատլանտյան նախաձեռնության փակ նիստը, որին մասնակցում են բավականին հայտնի անձինք, և որը մինչ այս ղեկավարում էր Արմեն Սարգսյանը։ Սակայն ոմանք ցավոտ են տարել նաև Ջո Բայդենի հետ Սարգսյանի հանդիպումը, որն աղմուկ հանեց ամերիկյան մամուլում։ Բայդենը համարվում է ամենաբարձր ռեյտինգ ունեցող դեմոկրատ թեկնածուն, և Արմեն Սարգսյանը, հիշեցնենք, նրան հարցրել էր՝ դնելո՞ւ է նախկին փոխնախագահն իր թեկնածությունն ԱՄՆ նախագահական առաջիկա ընտրություններում: Ինչ էր պատասխանել Բայդենը, ոչ ոք չիմացավ՝ նա շատ ցածրաձայն էր պատասխանել:


Բագրատաշենի մաքսակետում բեռնափոխադրող վարորդները 5-6 օր սպասում են անցնելու իրենց հերթին։ Ըստ նրանց հիմնական խնդիրը կապված է Լարսի անցակետի հետ։ Մաքսակետ են այցելել ԼՀԿ խմբակցության պատգամավորներ Արմեն Եղիազարյանը և Հրանտ Այվազյանը։


ԱՀ անվտանգության խորհրդի քարտուղար, Արցախի հերոս Վիտալի Բալասանյանն իր ֆեյսբուքյան էջում կոչ է ուղղել ժողովրդին, սփյուռքահայությանը, ռուսահայությանը, ինչպես նաև իր շնորհակալությունն է հայտնել թիկունքում գտնվող բոլոր ծառայողներին։


Համացանցում է հայտնվել մի բիլբորդերի լուսանկար, որտեղ պատկերված աղջիկը դիմել է դեմքի մի շարք վիրահատությունների։ Լուսանկարին կից գրառում կա արված․ «Իմացիր, երբ կանգ առնել»։ Բիլբորդերը փակցված է Երևանի փողոցներից մեկում։ Կարելի է ասել՝ այն պայքար է պլաստիկ վիրահատությունների դեմ։ Այս թեմային անդրադարձել է նաև երգչուհի Իվետա Մուկուչյանը։ Նա դրա վերաբերյալ գրել է․ «Որքան էլ ներարկումները և էսթետիկ միջամտությունները լայն տարածում են գտել Հայաստանում, կարևորը ճիշտ պահին կանգ առնելն է»։ Ի դեպ, երբ նայում ենք Իվետա Մուկուչյանի նախկին լուսանկաներին և այժմյա, արտաքին տարբերությունն ակնհայտ է։ Չի բացառվում, որ նա էլ ժամանակին դիմել է պլաստիկ վիրահատությունների։


ՆՈՐՔ Ինֆեկցիոն Կլինիկական Հիվանդանոցը ֆեյսբուքյան էջի միջոցով տեղեկացնում է․ «Ուշադրություն. Սոցիալական ցանցերում շրջանառվում է տեղեկություն, որ «Կորոնավիրուսի դեմ պայքարող էֆեկտիվ միջոցը գտել են Հայաստանում»: Հայտնում ենք, որ «Հելթ թոն»-ը Հայաստանում գրանցված է որպես սննդային հավելում, ոչ թե դեղամիջոց, ուստի չի կարող հանդիսանալ բուժական դեղամիջոց՝ կորոնավիրուսային հիվանդության դեմ պայքարում: Առողջապահության նախարարությունը սննդային հավելումները գրանցելու գործառույթ չունի: Ինչպես ցանկացած սննդային հավելում, այնպես էլ սա պացիենտին կարող է տրվել որպես աջակցող միջոց: Հավելենք, որ որևէ պաշտոնական ուցեցույց բուժման գործընթացում չի ներառում այս սննդային հավելումը: Կիսվիր ընկերոջդ: #Առողջեղեք, Սիրով՝ #ՆորքԻԿՀ։


ՀՀ ՊՆ ռազմական ոստիկանության աշխատակիցները, ձմեռային զորակոչի շրջանակներում, մինչև զորակոչի ավարտը, «Զվարթնոց» և «Գյումրի» օդանավակայաններում իրականացնելու են շուրջօրյա պարեկային ծառայություն՝ արտերկրից ժամանող զորակոչիկներին դիմավորելու, ըստ անհրաժեշտության՝ զորակոչի վերաբերյալ իրավական պարզաբանումներ տրամադրելու համար: Ռազմական ոստիկանները հետևելու են նաև օդանավակայանների տարածքում զինծառայողների կողմից զինվորական համազգեստի կրման կանոների պահպանմանը:


«Ռեալի» նախկին պաշտպան Միչել Սալգադոն ստիպված է եղել հագնել «Բարսելոնայի» շապիկը և լուսանկարվել: Արքայական ակումբի նախկին ֆուտբոլիստը ստիպված է եղել այդ քայլին գնալ, քանի որ պարտվել է Ռիվալդոյի հետ գրազը, թե ով ավելի շատ գնդակով կհարվածի դարպասի հորիզոնական ձողին:


ԱԺ նախկին փոխխոսնակ Արփինե Հովհաննիսյանը ֆեյսբուքյան իր էջում գրել է՝ «Այսօրվա ինտելեկտուալ և իրավական վանդալիզմի և տոքսիկացիայի գերդոզավորումից հետո արդեն դժվար է անդրադառնալ իշխանական պատգամավորների հայտարարություններին՝ հատկապես որ նրանց մեծ մասին չեմ ճանաչում։ Տղաներ և աղջիկներ, եթե իմ անունը տալը կարևորում է ձեր անձը և բարձրացնում ձեր ինքնագնահատականը, առաջարկում եմ յուրաքանչյուր ելույթ սկսելիս արտասանել իմ անունը։ Ավելին՝ առաջարկում եմ, որպես սրբազան մանտրա, ամեն առավոտյան կրկնել անունս՝ չմոռանալուվ մանտրայի մյուս բաղադրատարրերը, այն է՝ հանցավոր ռեժիմ, խուճապ, թալան, ժողովրդի թշնամի, այլևս երբեք, միայն մենք և այլն։ Հ.Գ. Այսքանով այդ թեման համարենք փակ»։


Զոհրապ Եգանյանը ֆեյսբուքյան իր էջում գրել է․ «Այսօր հայտնաբերվել է շուրջ 700 նոր դեպք, այլևս անիմաստ է խոսել վարակի տարածումը կանխելու որդեգրած ռազմավարության արդյունավետության մասին: Բարի խորհուրդ Նիկոլ Փաշինյանին, գոնե այս պահին, երբ մարդկային կյանքերի հարց է, փոխիր պարետին, բեր զինվորականի, մարդու, ով գոնե զինվորական ծառայություն է անցել ու գիտի, թե ինչ է ռեժիմը, նշանակիր Ցոլակյան Ֆելիքսին կամ Հունան Պողոսյանին, առողջապահության ոլորտը տուր Հարություն Քուշկյանին, հավատա, նա ուժեղ կազմակերպիչ ու խիստ մարդ է, որին հարգում են ոլորտում ու չեն կարող ասել, թե «սա ով է, ինչ անցյալ ունի, որ մեր գլխին նախարար դառնա»: Մի կողմ դրեք էդ ուղիղ եթերներն ու օրը մի քանի անգամ ստատուս գրելը, տարբեր մարդկանց նկարներ տարածելը, դրանք անօգուտ զբաղմունքներ են ու բացի Ձեր վարկանիշն ավելի արագ գցելուց, ոչինչ չի տալու: Երկրի անվտանգության հարցն է, արդեն իսկ ունենք տասնյակ զոհեր, գոնե այս պահի կենսական ոլորտները տվեք պրոֆեսիոնալներին, այլ ոչ թե «հեղափոխականների», ինչը մասնագիտություն չէ ու ողբերգության կարող է հանգեցնել: Պարոն Փաշինյան վերջապես սկսեք կարևորել բովանդակությունը ձևից, այսպես շարունակվի ևս մեկ ամիս Դուք այլևս ոչինչ, կրկնում եմ՝ ոչինչ փոխել չեք կարողանա»:


ԱԺ «Լուսավոր Հայաստան» խմբակցության պատգամավոր Գևորգ Գորգիսյանը գրել է․ «Հարգելի հայրենակիցներ ու սիրելի ընկերներ, մամուլում հայտնվեցին տեղեկություններ իմ ինքնամեկուսացման մասին։ Մի քանի խոսքով պարզաբանեմ։ Ամսի 12-ին սրճել եմ ընկերոջս հետ, ով ամսի 20-ին տեղեկացրեց, որ իր մոտ դրսևորվել են կորոնավիրուսի սիմպտոմներ, իսկ ամսի 22-ին նա արդեն ստացավ թեստավորման դրական պատասխանը։ Ամսի 20-ից փորձեցի զանգահարել պարետատան թեժ գծին՝ տեղեկացնելու, որ ինքնամեկուսանում եմ և ճշտելու՝ արդյո՞ք այլ գործողության կարիք կա։ Ցավոք բազմաթիվ փորձերի արդյունքում, այդպես էլ չկարողացա կապնվել պարետատուն։ Սեփական նախաձեռնությամբ ինքնամեկուսացել եմ մինչև ամսի 26-ը (12+14=26)։ Ինքնազգացողությունս լավ է՝ չհաշված ֆեյսբուքյան հարձակումների պատճառած թեթևակի նյարդային ապրումները։ Առողջ եղեք ու կատարեք բոլոր կանխարգելիչ միջոցառումերը։ Հատուկ ուշադրություն դարձրեք ֆիզիկական ակտիվությանը և վիտամիններով հարուստ մրգեր օգտագործելուն»։


ԵՊԲՀ մամուլի խոսնակ Շուշան Դանիելյանը գրել է․ «Առողջություն մեր քաղաքացուն Կրասնոդարում կորոնավիրուսով հոսպիտալացված 2 հիվանդից մեկը ՌԴ է ժամանել Հայաստանից՝ մոտ 25 տարեկան երիտասարդ է, որն այժմ մեկուսացված է Սոչիի հիվանդանոցում»։


ԱԺ արտաքին հարաբերությունների մշտական հանձնաժողովի նախագահ Ռուբեն Ռուբինյանը ֆեյսբուքյան իր էջում գրել է․ «Վարչապետի ու կառավարության հետ ամբողջությամբ կիսում եմ քաղաքական պատասխանատվությունը Ամուլսարի հարցով։ Նույնն անելու եմ ցանկացած ոչ համընդհանուր պոպուլյար որոշման կայացման դեպքում, եթե վերջինս համարեմ ճիշտ։ Ամենայն անկեղծությամբ ցավում եմ նաև բոլոր այն քաղաքացիների համար, որոնք դժգոհ են մեր դիրքորոշումից։ Սակայն քաղաքականությունը՝ բաց ու ազատ քաղաքականությունը վիճելու, համաձայն չլինելու, հակադիր կարծիքներ ունենալու, սիրելու ու, այո, նաև չսիրվելու մասին է։ Ու հենց այս համատեքստում Թավշյա հեղափոխությունը համարում եմ անբեկանելիորեն դրական ձեռքբերում՝ անկախ նրանից, թե ինչպես կընթանան հաջորդ տարիների իրադարձությունները»։


ՀՀ նախագահի խորհրդական, նախկին պատգամավոր Թևան Պողոսյանն իր ֆեյսբուքյան էջում գրել է. «Առաջին անգամ այս մասին նշել եմ նոյեմբեր 15, 2015թ, հետո կրկին անդրադարձել եմ հուլիսի 16, 2016թ, այնուհետև՝ փետրվար 15, 2020թ։ Այսօր ևս մեկ անգամ Ղարաբաղյան հիմնահարցի հետ կապված վերջին քննարկումների շուրջ քանի դիտարկում. 1. Արցախը ոչ մեկի գրպանում դրված չի, որ վերցնեն ու նրանից ինչ-որ մի բան զիջեն, տան, փոխանակեն: Եթե որևէ բան լինի, կլինի միայն պատերազմով, իսկ այդտեղ մեղադրել կարող ենք միայն մեզ, որ չկարողացանք լավ կռվել ու նորից հաղթել: Արցախցին է իր հողի տերը: Դա նշանակում է ՀԱՅՆ է տերը, ու, վստահ եմ, որ ամբողջ հայությամբ էլ տեր ենք լինելու: 2. Տարբեր երկրների նախագահներ, վարչապետներ, ԱԳ նախարարներ, դեսպաններ, միջնորդներ կգան ու կգնան: Առաջարկներ կանեն զանազան՝ ու միշտ իրենց երկրների շահերից ելնելով: Մեր նպատակն է, որ մենք մնանք ու չգնանք: Դա է մեր շահը, ու եկեք մենք մերն իրականացնելով զբաղվենք: Ու այս գործում ո՛չ լավրովների, ո՛չ ուորլիքների, ո՛չ իշինգերներ, ո՛չ էլ այլոց առաջարկները չեն կարող ազդել: Իրենք իրենցն են ցանկանում, մենք մերը պետք է առաջ տանենք: 3. «Երբեք չբանակցենք վախից դրդված, սակայն երբեք չվախենանք բանակցելուց»: Քենեդու այս խոսքերն իսկապես մեզ համար են: Հողեր պահելով՝ միշտ կբանակցենք անվախ, հանձնելուց հետո բանակցելու ենք վախից դրդված: 4. Մեր պատերազմը չի ավարտվել ո՛չ առաջնագծում, ո՛չ միջազգային հարթակներում, ու թե ով և ինչի համար պետք է մեզ թիրախավորի, այլևս կարևոր չի այնքանով, ինչքանով որ մենք պետք է պատրաստ լինենք այսօրվա թշնամիներին հաղթել: Այնպես որ, եկեք մեր շահերն առաջ տանելով ապրենք ու աշխատենք: 5. Իմ ասած Դուխով»։


Քաղաքական ակտիվիստ Նարեկ Սամսոնյանը երեկ իր ֆեյսբուքյան էջում գրել էր, թե ԱԺ նախագահ Արարատ Միրզոյանն իր ծննդյան օրը նշել է ռեստորաններից մեկում՝ մոտ 26 հյուրերի ներկայությամբ, և վերջում 290 հազար դրամի խաշի հաշիվ է փակել։ Երեկվանից համացանցն այս պարզունակ ինֆորմացիան է քննարկում, թե որտեղից աշխատավարձով ապրող ԱԺ նախագահին նման հնարավորություն, որ 290 հազարի հաշիվ փակի։ Օգտատերերի մի մասն էլ 290 հազարը մեծ թիվ չի համարում ԱԺ նախագահի պես մարդու համար։ Արարատ Միրզոյանն արձագանքել էր այս հրապարակմանը՝ իր վրդովմունքը հայտնելով Սամսոնյանի գրառման վերաբերյալ ու նաև նշելով, որ ռեստորանը, որտեղ նշել է ծննդյան տարեդարձը, պետք է ներողություն խնդրի նման տվյալների արտահոսքի համար։ Բայց ռեստորանի անունը չէր նշել։ Ավելի ուշ «Պանդոկ Երևանը»՝ ինքը հայտարարություն տարածեց՝ հայցելով իրենց ներողամտությունը Արարատ Միրզոյանից, նման արտահոսքի համար։ «Պանդոկ Երևան» ռեստորանների ցանցի հիմնադիր Դավիթ Երեմյանը Hraparak.am-ի հետ զրույցում ասաց, որ Արարատ Միրզոյանն իր ծննդյան օրը նշել է իրենց ցանցի մեջ մտնող «Պանդոկ Երևան Գետափին» ռեստորանում, որտեղ էլ նա 290 հազար դրամի խաշի հաշիվ է փակել իր հյուրերի համար։ Օրվա գլխավոր լուրերը՝ «Հրապարակում»։


Արարատի մարզպետ Գարիկ Սարգսյանը հաստատել է Վեդիի հիվանդանոցի տնօրենի թափուր պաշտոնի համար ձևավորված մրցութային հանձնաժողովի կայացրած որոշումը և ապրիլի 10-ից ԲԿ-ն նոր տնօրեն ունի ի դեմս Արամայիս Գրիգորյանի: Հիշեցնենք, որ հեղափոխությունից հետո Գարիկ Սարգսյանը ըստ լուրերի ձեռնամուխ է եղել ոչ միայն համայնքապետերին փոխել, այլև մարզի ԲԿ տնօրեններին՝ տեղավորելով այնտեղ յուրայիններին: Վեդիի բժշկական կենտրոնի՝ աշխատանքից ազատված տնօրեն, Արարատի մարզի գլխավոր վիրաբույժ Մելքոն Տալոյանը դատական հայց է ներկայացրել Արարատի մարզպետ Գարիկ Սարգսյանի դեմ։ Նա դատարանից պահանջում է չեղյալ ճանաչել իրեն աշխատանքից հեռացնելու վերաբերյալ մարզի ղեկավարի որոշումը։


Կառավարությունը որոշեց Չինաստանի Ժողովրդական Հանրապետության Հոնկոնգի հատուկ վարչական շրջանի անձնագիր կրող քաղաքացիների համար սահմանել առանց մուտքի արտոնագրի այցելությունների ռեժիմ: Հայաստանի քաղաքացիները առանց մուտքի արտոնագրի Հոնկոնգի հատուկ վարչական շրջանում կարող են մնալ 30 օր։ Առանց մուտքի արտոնագրի ռեժիմը կգործի 2019-ի մարտի 3-ից:


«Մեկ Հայաստան» կուսակցության նախագահ Արթուր Ղազինյանը գրել է․ «Այսօր առավոտյան ԵՊՀ իր աշխատասենյակից բերման է ենթարկվել ԵՊՀ ուսանողական խորհրդի նախագահ Դավիթ Ափոյանը։ Նրան ձեռնաշղթաներով, անձի պատիվն ու արժանապատվությունը նվաստացնող կերպով դուրս են բերել համալսարանից։ Հարկ է նշել, որ Դավիթ Ափոյանին ոստիկանություն ներկայանալու ծանուցագիր չի ներկայացվել, հետևաբար ոստիկանության գործողությունները գնահատում եմ ապօրինի։ Այստեղ հատկանշական է, որ Ափոյանը մեծ հեղինակություն է վայելում ԵՊՀ ուսանողների շրջանում և իր գործունեության ընթացքում առաջնորդվում է բացառապես ԵՊՀ շահով՝ հաճախ ընդդիմանալով օրվա իշխանությունների կողմից ԵՊՀ նկատմամբ տարվող քաղաքականությանը։ Որպես համալսարանական և Հայաստանի քաղաքացի դատապարտում եմ ոստիկանության նմանօրինակ գործելաոճը և իմ վրդովմունքն եմ հայտնում կատարվածի առնչությամբ։ Պահանջում եմ անհապաղ ազատ արձակել Դավիթ Ափոյանին և ներկայացնել պարզաբանում ոստիկանության կամայական գործողությունների առնչությամբ»։


Անցած տարվա փետրվարին Արցախի ոստիկանությունում արժանապատվությունը նվաստացնող վերաբերմունքի արժանացած Ասյա Խաչատրյանը ՀՔԱ Վանաձորի գրասենյակի աջակցությամբ բողոքարկել է դեպքի առթիվ հարուցված քրեական գործը կարճելու՝ ԱՀ գլխավոր դատախազության հատուկ քննչական բաժնի ՀԿԳ քննիչ Դ. Դալլաքյանի 2018թ. դեկտեմբերի 7-ի որոշումը: Գործն այժմ քննում է ՀՀ hատուկ քննչական ծառայությունը: Գործի քննության ընթացքի վերաբերյալ տուժող կողմը տեղեկատվություն չունի: Հիշեցնենք, որ 2018 թ. փետրվարին Ստեփանակերտի ոստիկանության աշխատակիցները Ասյային հետապնդել են 3 օր շարունակ, Ասյայի փոխանցմամբ՝ տարբերվող արտաքինի և փողոցում ծխելու պատճառով: Նշենք նաև, որ հունվարի 9-ին Ա. Խաչատրյանի ներկայացուցիչ, ՀՔԱ Վանաձորի գրասենյակի փաստաբան Ա. Զալյանը տեղեկատվություն ստանալու ակնկալիքով դիմել է վարույթն իրականացնող մարմնին, սակայն պատասխան դեռևս չի ստացել: Քրեական գործը կարճելու՝ ԱՀ գլխավոր դատախազության հատուկ քննչական բաժնի ՀԿԳ քննիչ Դ. Դալլաքյանի որոշման դեմ բողոք է ներկայացվել ինչպես Արցախի Հանրապետության, այնպես էլ Հայաստանի Հանրապետության գլխավոր դատախազին: Բողոքում նշվել է, որ վարույթն իրականացնող մարմինը օբյեկտիվ և բազմակողմանի քննություն չի իրականացրել և դրանով խախտել է Ասյա Խաչատրյանի՝ արդարացի քննության իրավունքը:


ՀՀ մարդու իրավունքների պաշտպանը դիմել է Սահմանադրական դատարան՝ վիճարկելով այն, որ «Հայաստանի Հանրապետության դատական օրենսգիրք» ՀՀ Սահմանադրական օրենքով նախատեսված չէ դատարաններում գործերը ողջամիտ ժամկետում քննելու սահմանադրական պահանջի պատշաճ ապահովման ճկուն մեխանիզմ: Խոսքը վերաբերում է Օրենսգրքի 9-րդ հոդվածին, որով միայն սահմանվել են դատարանում գործի քննության տևողության ողջամտությունը որոշելիս հաշվի առնվող հանգամանքները: Նշված հոդվածով ամրագրված չէ ողջամիտ ժամկետում գործի դատական քննության խախտված իրավունքի վերականգնման օրենսդրական հնարավորությունը: Ստացվում է, որ օրենսդրական գործող կարգավորումների պայմաններում դատարանում գործի քննությունը կարող է տարիներով ձգձգվել և անհետևանք մնալ դատարանի համար: Մասնավորապես, Բարձրագույն դատական խորհրդի 2019 թվականի տարեկան հաղորդման համաձայն՝ միայն Երևան քաղաքում առկա է 155 քրեական և 1628 քաղաքացիական գործ, որոնց քննությունը երկու և ավելի տարիներ ձգձգվում է (կան գործեր, որոնց քննությունը չի ավարտվում 10 և ավելի տարիներ): Միայն 7 դատավորների մոտ նման գործերի ընդհանուր թիվը հասնում է 1123-ի: Միջազգային փորձի ուսումնասիրությունը ցույց է տալիս, որ դատական ակտի բողոքարկումը, կամ ընթացիկ գործերով մեկ այլ դատարանի կողմից ողջամիտ ժամկետի հարցի քննարկումը և ոչ նյութական վնասի հատուցում պահանջելը, կամ դատավորի նկատմամբ կարգապահական վարույթ հարուցելը և նրան կարգապահական պատասխանատվության ենթարկելն արդյունավետ կառուցակարգեր չեն առկա օրենսդրական բացի լրացման համար: Միջազգային իրավական համակարգերում մեծ տարածում ունեն ողջամիտ ժամկետում գործի քննության իրավունքի խախտման կանխարգելիչ միջոցները, որոնք, սակայն, մեր ներպետական կարգավորումներում բացակայում են: Մարդու իրավունքների պաշտպանի դիրքորոշմամբ՝ առկա օրենսդրական բացը չի ապահովում ողջամիտ ժամկետում գործի քննության սահմանադրական իրավունքի ամբողջական իրացման հնարավորությունը: Սա իր հերթին հանգեցնում է «Մարդու իրավունքների և հիմնարար ազատությունների պաշտպանության մասին» եվրոպական կոնվենցիայի 13-րդ հոդվածով սահմանված իրավական պաշտպանության արդյունավետ միջոցների անհարկի սահմանափակման:


ԱԻՆ օդերևութաբանական ծառայության պետ Գագիկ Սուրենյանը ֆեյսբուքյան իր էջում գրել է․ «Հունվարի 29-ից սկսած գիշերային այս ցրտերը էականորեն մեղմվում են։ Ընդհանուր առմամբ հուվարի 29-31-ին գիշերները այսօրվա հետ համեմատ աստիճանաբար տաքանում են մոտ 8-10 աստիճանով»։


ՀՀԿ փոխնախագահ Արմեն Աշոտյանը ֆեյսբուքյան իր էջում գրում է՝ «Երբ այսպես կոչված Քաղաքացու օրվա մասին շաբաթներ առաջ գրեց մամուլը, իշխանական քարոզիչները միաբերան պնդում էին, որ սա հերթական fake news է։ Կյանքը ապացուցեց, որ ոչ թե այդ լուրն էր ֆեյք, այլ կառավարությունը։ Ոչ մի ողբերգական բան այդ զավեշտի մեջ չկա։ Պարզապես գործող վարչախմբին իշխանությունից հեռացնելուց հետո ևս մեկ սանիտարահիգիենիկ գործ պետք է անել՝ չեղյալ անելով սույն խեղկատակությունը։ Հիշեք, որ ժամանակին Ֆրանսիական հեղափոխությունից հետո Ֆրանսիայում կար նաև Ոչխարի օր (պատմական փաստ է), որը վաղուց այլևս չկա...»։


Երեկ կրկին Ծիծեռնակաբերդի ճանապարհը մարդաշատ էր։ Առավոտյան ժամը 10-ից դեպի անմար կրակ էին ձգվում մարդկային շարասյուները։ 1915-ի զոհերին իրենց հարգանքի տուրքն էին տալիս իշխանությունը, կուսակցությունները, սփյուռքից ժամանած մտավորականներ։ Անգամ ՀՀԿ նախագահ Սերժ Սարգսյանն էր այցելել հուշահամալիր, ով խուսափում է մարդաշատ վայրերում հայտնվելուց, և երեկ հրաժարվեց լրագրողների հարցերին պատասխանելուց, չնայած խոստացել էր, որ հրաժարականի մեկամյակի կապակցությամբ կխոսի։ Փոխարենը խոսեցին նրա զինակիցները՝ Վիգեն Սարգսյանը, Վահրամ Բաղդասարյանը, Դավիթ Հարությունյանը և ուրիշներ։


ԱՀ առողջապահության նախարարությունից ստացված տեղեկատվության համաձայն, կորոնավիրուսային վարակի նոր դեպքեր հանրապետությունում չեն հայտնաբերվել: Մեկուսացված է 89, հիվանդությունը փաստացի հաղթահարում է 28 քաղաքացի: Պացենտներից մեկի առողջական վիճակը ծանր է, ունի քրոնիկ հիվանդություններ և երկկողմանի թոքաբորբ: Երեքի առողջական վիճակն էլ շարունակում է մնալ միջին ծանրության: Ընդհանուր թեստավորումների քանակը 2067 է: Այս պահի դրությամբ Հայաստանում գրանցվել է 190 կորոնավիրուսի վարակվածության հաստատված դեպք. 2 ապաքինման դեպք։ Այս մասին հայտնում է Առողջապահության նախարարությունը։


Մեկնարկել է ՀՀ կառավարության նիստը։ Նիստի օրակարգում կքննարկվեն 17 հարց, որից 14-ը չզեկուցվող։


Սիբիրյան խոցը տարածվում է Հայաստանում․ առաջին դեպքն էլ գրանցվել է Գեղարքունիքի մարզի Գեղհովիտ համայնքում: Պարզվում է՝ համագյուղացիներով կենդանու մորթ են իրականացրել և միսը բաժանել իրար մեջ: Լաբորատոր փորձաքննության արդյունքներով՝ հաստատվել է, որ կենդանին եղել է սիբիրախտով հիվանդ: Մասնագետները 34 ընտանիքից հավաքել են կենդանու միսը, սառնարաններում առկա այլ մթերքները, հայտնաբերվել է նաև կենդանու գլուխը և կաշին: Հավաքված մսեղիքը և մթերքները սահմանված կարգով անասնագերեզմանոցում այրվել են: Կենդանու մոտ հիվանդությունն առաջացել է, քանի որ անասնատերը հրաժարվել է պատվաստումից։ Սննդամթերքի անվտանգության պետական ծառայության ղեկավար Գեորգի Ավետիսյանը «Հրապարակ»-ի հետ զրույցում նշեց, որ իրենք կանխել են հիվանդության տարածում, դիմել են նաև Էկոնոմիկայի նախարարություն՝ պարզելու՝ բացթողումներ կա՞ն, թե՞ ոչ, չպատվաստված կենդանիներ կա՞ն։ Գեորգի Ավետիսյանի խոսքով՝ միակ տարբերակն այս ամենից խուսափելու այն է, որ մարդիկ բնակիչների տանից մսամթերք չգնեն․ «Յուրաքանչյուր պահի անասունը կարող է որևէ տեղ ընկնել, և այդ ընկած կենդանին հասնի գյուղի բնակիչներին»։ Ըստ նրա՝ վարչապետի հրահանգ կա, որ կլինի խոշոր եղջերավոր անասունների համարակալում և հաշվառում․ «Կա պրոցես, որը կիրականացնի «Քարդ» ընկերությունը, նախնական փուլը սկսվել է։ Մենք կարծում ենք, որ 2021 թվին ամբողջությամբ համարակալված կլինեն կենդանիները։ Այդ պրոցեսը նախնական հաշվարկով՝ կկազմի 3-ից 3,5 միլիոն դոլար»։


Գարիկ Սուկաչևը իր հանրահայտ «Իմ տատիկը ծխում է ծխամորճ» երգի բառերը փոխել է կորոնավիրուսի վտանգին ընդառաջ։ Հիմա այն հնչում է՝ «Տատիկս լվանում է ձեռքերը»։ Ինստագրամում նա տեղադրել տեսանյութ, որտեղ երգիչը հանգամանալից լվացվում է ու կոչ անում՝ լավ նայել տատիկներին ու պապիկներին, որոնք կորոնավիրուսի առավել խոցելի խմբում են։


ՀՀ ոստիկանապետ Արման Սարգսյանի հրամանով՝ Արթուր Մկրտչյանը նշանակվել է Գեղարքունիքի մարզային վարչության պետ: Այս մասին տեղեկանում ենք Ոստիկանությունից: Հիշեցնենք՝ մայիսի 4-ին Ոստիկանության Գեղարքունիքի մարզային վարչության պետ, ոստիկանության գնդապետ Գևորգ Հակոբյանն ազատվել էր աշխատանքից։


Առողջապահության նախարար Արսեն Թորոսյանը ֆեյսբուքյան իր էջում գրում է՝ «Հայաստանում արդեն արտադրվում են բարձրորակ բժշկական պարագաներ։ ՍՄՏ Բեսթ ընկերությունը առաջին անգամ Հայաստանում սկսել է բարձրորակ բժշկական պարագաների արտադրություն, որոնք այս պահին ներառում են բժշկական ներարկիչներ, արյան հավաքի համար նախատեսված տարրաներ, ինսուլինային գրիչների ասեղներ և այլն։ Շուտով կավարտվի նաև նոր հոսքագծի տեղադրումը, որը թույլ կտա արտադրել տարբեր նշանակության և չափսերի կաթետրներ։ Ընկերության արտադրանքը սերտիֆիկացված է և համապատասխանում է միջազգային լավագույն չափանիշներին, իսկ ամբողջ արտադրանքը արտահանվելու է երկրից։ Ներդրողների հետ քննարկման ժամանակ պարզ դարձավ, որ շուտով նրանք ավելացնելու են ներդրումները և կառուցելու են նոր գործարան։ Ինչպես նաև խոսվեց հայկական շուկայում այս բարձրորակ արտադրանքի մրցունակության խթանման և պետական աջակցության մասին։ #ՏնտեսականՀեղափոխություն #ԱրտադրվածԷՀայաստանում #MadeInArmenia»։


2019 թվականի ընթացքում Մարդու իրավունքների պաշտպանը ստացել է աշխատանքային իրավունքներին առնչվող մեծաքանակ դիմումներ, որոնց ուսումնասիրությունը վկայում է ոլորտում առկա համակարգային խնդիրների մասին: «Մասնավորապես, բողոքների քննարկման արդյունքներով կարելի է առանձնացնել հետևյալ հիմնական խնդիրները. 1) գործատուներն աշխատանքից ազատվող աշխատողների հետ վերջնահաշվարկ չեն կատարում, 2) աշխատողներն անհիմն ազատվում են աշխատանքից, 3) գործատուները չեն պահպանում աշխատողներին կարգապահական տույժերի ենթարկելու կարգը, 4) գործատուներն աշխատողների աշխատավարձերից անհիմն պահումներ են կատարում, 5) աշխատանքային պայմանագիրը լուծելուց առաջ այդ մասին գործատուներն աշխատողներին օրենքով սահմանված ժամկետներում չեն ծանուցում, 6) առանց աշխատողների համաձայնության գործատուները նրանց այլ աշխատանքի են փոխադրում և այլն: 2019 թվականի ընթացքում Մարդու իրավունքների պաշտպանին դիմած քաղաքացիները բարձրաձայնել են նաև իրենց աշխատանքային իրավունքների խախտման այլ դեպքերի մասին: Տարածված և համակարգային խնդիրներից է՝ աշխատանքի ընդունվելիս աշխատողների հետ աշխատանքային պայմանագրեր չկնքելը․ աշխատողին աշխատանքից ազատման դիմում գրելուն հարկադրելը․ կատարած արտաժամյա աշխատանքի համար աշխատողին չվարձատրելը և այլն։ Ուսումնասիրությունը ցույց է տալիս, որ նման խնդիրների հիմքում հիմնականում ընկած է աշխատանքային ոլորտում առկա իրավակարգավորումների վերաբերյալ իրազեկման պակասը: Մարդու իրավունքների պաշտպանի 2019 թվականի տարեկան հաղորդման մեջ մանրամասն տեղ են գտել յուրաքանչյուր խնդրին առնչվող վերլուծություն համապատասխան առաջարկներով։ Նշենք, որ մեր երկրում բացակայում է աշխատանքային իրավունքների պաշտպանության արտադատական մարմին և քաղաքացիների խախտված աշխատանքային իրավունքների վերականգնման միակ տարբերակը դատարան դիմելն է»,- ասված է հաղորդագրության մեջ։


Արցախի մեր աղբյուրը ուշագրավ լուր հաղորդեց մեզ, որ օրեր առաջ Նիկոլ Փաշինյանի որդին՝ Աշոտ Փաշինյանը իր զորամասում պատմության մեջ է ընկել։ Նա որոշել է, որ ինչպես իր հայրն է Հայաստանում «կարգուկանոն» հաստատում, այնպես էլ ինքն է պարտավոր իր ծառայած զորամասում կարգուկանոն հաստատել։ և սկսել է աջ ու ձախ խելք ու խրատ սովորեցնել զինծառայողներին, անգամ սպայակազմին։ Դիտողություններ է արել խոհարարներին, կարգազանց զինվորների մասին տեղեկացրել է զորամասի ղեկավարությանը և այլն։ Մի խոսքով, չգրված կանոններ է խախտել, ինչը վրդովվեցրել է ծառայակիցներին, և նրանցից մեկը Աշոտ Փաշինյանին ծեծի է ենթարկել։ Մեզ ասացին, որ վիճաբանությունը եղել է գրող-հրապարակախոս Զորի Բալայանի թոռան հետ, որը Աշոտ Փաշինյանի հետ ծառայում է նույն զորամասում։ Մենք կապվեցինք Զորի Բալայանի հետ։ Նա հաստատեց, որ իր թոռն ու վարչապետի որդին համածառայակիցներ են․ «Մի քիչ հեռու են միմյանցից, որովհետև մեկը մյուսից կես տարով շուտ է եկել, բայց տեղում միասին են»,- ասաց նա։ Հարցրինք, իսկ նրանց միջև վիճաբանություն եղե՞լ է․ «Իմ թոռնիկը արդեն 16 օր է, ինչ հիվանդանոցում է, ես անընդհատ իր մոտ եմ գնում, դրանից առաջ էլ է եղել պոլիկլինիկաներում»։ Երբ պնդեցինք, որ մեր աղբյուրները վկայում են, որ նման միջադեպ եղել է, պարոն Բալայանը չհերքեց․ «Եթե նման բան եղել է, ուրեմն մի կես տարի առաջ է եղել, բայց հիմա ինքը հիվանդանոցում է»։


Կառավարությունն իր այսօրվա՝ հունվարի 16-ի նիստում որոշում կայացրեց Հանրային խորհրդի անդամ նշանակել Գագիկ Մակարյանին: «Ղեկավարվելով «Հանրային խորհրդի մասին» Հայաստանի Հանրապետության օրենքի 4-րդ հոդվածի 2-րդ մասով, 5-րդ հոդվածի 2-րդ մասով և 10-րդ հոդվածով՝ Հայաստանի Հանրապետության կառավարությունը որոշում է. Գագիկ Մակարյանին նշանակել Հանրային խորհրդի անդամ (համաձայնությամբ)»,- ասված է որոշման մեջ: Գագիկ Մակարյանը Հայաստանի գործատուների հանրապետական միության նախագահն է:


Լեգենդար Միխայիլ Տուրեցկու երգչախումբը «Хор Турецкого» Երևանում է։ Այսօր Արամ Խաչատրյանի անվան համերգասրահում տեղի է ունենում լեգենդար խմբի համերգը, որին ներկա է նաև Սերժ Սարգսյանի կինը՝ Ռիտա Սարգսյանը։ Նշենք նաև, որ դահլիճը լիքն էր, և ազատ տեղեր չկային:  Հաջորդ համերգը տեղի կունենա մայիսի 28-ին Կ.Դեմիրճյանի անվան մարզահամերգային համալիրի փոքր դահլիճում։


18 օր կարանտինի մեջ ապրած մեր հայրենակիցը Իսպանիայից պատմում է, թե ինչպես են անցկացրել այդ օրերը։ Թերևս ամենադաժան կարանտինը սահմանված է Իսպանիայում, որտեղ փողոց դուրս գալը տառացիորեն արգելված է։ Եվ եթե քաղաքացիներն իրենց պատուհանից տեսնում են փողոցում քայլող ինչ-որ մեկին, անմիջապես ոստիկանություն են զանգում։ Խանութ կարելի է գնալ միայն ամբողջությամբ հանդերձավորված՝ ակնոցով, դիմակով և ձեռնոցով։ Մեքենայի մեջ պետք է մեկ անձ լինի, իսկ խանութ մտնում են մեկուկես մետր հեռավորության վրա և շատ քիչ մարդիկ, մյուսները՝ սպասում են դրսում։ Սննդի՝ տուն պատվիրելու համակարգերը գրեթե չե գործում, իսկ եթե գործում են, ապա պատվերը տեղ են հասցնում մեկ շաբաթ, 10 օր անց։ Դրա համար նախապես պատվիրում են անհրաժեշտ մթերքը, ապա իրենք գնում խանութ՝ պատվերը տուն տանելու։ Եթե նախապես պատվիրել ես սնունդը, ապա այն դուրս են բերում խանութից, հենց փողոցում ձևակերպում են վաճառքը և տեղավորում մեքենայի մեջ։ Սնունդը բերելով տուն՝ մեկ ամբողջ օր թողնում են բաց պատշգամբում կամ բակում, որպեսզի վիրուսները ոչնչանան։ Տուն մտնելուց առաջ ամբողջ հագուստն ու կոշիկները հանում են, այդ բոլորը լվացվում և ախտահանվում է։ Մոտ մեկ շաբաթ առաջ հայտարարվել է, որ հացի գործարանները դադարեցնում են աշխատանքը և մարդիկ հացն այժմ տներում են թխում։ Հաց գնելու պարագայում մարդիկ ավելի հաճախ էին գնում խանութ, քան մյուս մթերքների դեպքում։ Այժմ աշխատում են հնարավորինս շատ մթերք գնել և ուշ-ուշ գնալ սննդի հետևից։ Խանութում վճարում են բացառապես պլաստիկ քարտերով, թղթե փող չեն վերցնում։ Իսպանիայում բոլորը շունչները պահած հետևում են վարակի վիճակագրությանը։ Այսօր արձանագրել էին, որ նախորդ օրվա համեմատ 1500-ով վարակման դեպքերը նվազել են՝ 9222-ից իջնելով 7719-ի և մեծ ուրախություն էին ապրում։ Թեև մահերի ստատիստիկան դեռ սահմռկեցուցիչ է՝ նախորդ օրը 849 մահ, այսօր՝ 867։ Մեր հայրենակիցը պատմում էր, որ Իսպանիայում կարծում են, որ Չինաստանը կեղծում է իրական պատկերը։ Կորոնավիրուսի իրական պատկերը երևում է Իտալիայում և Իսպանիայում։ Իսկ չինացիները թաքցնում են և հիվանդությունների, և մահվան դեպքերը։


Արարատի մարզի Սիս գյուղի 10-ամյա բնակիչ Սամվել Հովհաննիսյանի խնդրանքը ՀՀ վարչապետին՝ իրականություն է դարձել: Ամիսներ առաջ նա դիմել էր վարչապետ Նիկոլ Փաշինյանին՝ գյուղի գլխավոր ճանապարհն ասֆալտապատելու խնդրանքով: Այսօր արդեն Նիկոլ Փաշինյանն այցելել է Սիս՝ ծանոթացել կատարված աշխատանքներին: Սիս համայնքի՝ Հ12 մարզային նշանակության 2,4 կմ երկարությամբ ավտոճանապարհի հիմնանորոգման համար պետական բյուջեից հատկացվել է 153,6 մլն դրամ։


ՀՀ կրթության, գիտության, մշակույթի և սպորտի (ԿԳՄՍ) նախարար Արայիկ Հարությունյանը պետք է հրաժարականի դիմում ներկայացնի մինչև նոյեմբերի 7-ին նախատեսված կառավարության հերթական նիստը: Իր պաշտոնավարման ընթացքում ՀՀ ԿԳՄՍ նախարար Արայիկ Հարությունյանի կողմից՝ դպրոցական ծրագրից Հայոց եկեղեցու պատմություն առարկայի դուրս բերումը բուհական ծրագրում Հայոց լեզու, Հայ գրականություն և Հայոց պատմություն առարկաների ոչ պարտադիր դարձնելու առաջարկը ԿԳՄՍ նախարարության կողմից հատկացվող ֆինանսավորման առաջնահերթությունները (օրինակ՝ Հայաստանի Հանրապետությունից արտագաղթած, օտար պետությունում ապաստան հայցած և սեռափոխ եղած անձի մասին ֆիլմի նկարահանման նպատակով 20 մլն դրամի հատկացումը) թեմայի շուրջ տրված հարցազրույցներն ու մեկնաբանությունները փաստեր են, որոնք խոսում են նախարարի՝ մեր՝ հայկական ինքնության հիմքը կազմող ազգային արժեքների նկատմամբ ունեցած ոչ պատշաճ, հաճախ անհարիր ու անթաքույց հեգնական վերաբերմունքի մասին: ՀՅԴ Հայաստանի Երիտասարդական միությունը անթույլատրելի է համարում սեփական հայրենիքի պատմության և սեփական ժողովրդի էության հիմք հանդիսացող արժեքների նկատմամբ ԿԳՄՍ նախարար Արայիկ Հարությունյանի նման վերաբերմունքը և պահանջում է վերջինիս հրաժարականը: Արայիկ Հարությունյանի պաշտոնավարման շարունակություը վտանգի տակ է դնում հայկական կրթական համակարգի, հայկական գիտության, հայկական մշակույթի և հայկական սպորտի ապագան ուստի մեր հետագա քայլերը բխելու են այս տրամաբանությունից:  Հարգանքով՝ ՀՅԴ ՀԵՄ-ի Կենտրոնական Վարչություն։


«Վստրեչի Ապեր» մականունով հայտնի Արամ Վարդանյանի ու նրա հարազատների տներում կատարված գործողությունների արդյունքում Վարդանյանի 5-ամյա թոռնուհին սկսել է խոսել։ Այս մասին «Հրապարակի»-ին հայտնեց փաստաբան Երվանդ Վարոսյանը։ «Չեմ կարող ասել՝ երե՞կ, թե այսօր։ Բայց ասեմ, որ երեխան բժիշկների հսկողության տակ է»,- ասաց Վարոսյանը։ Հիշեցնենք, որ նա և փաստաբան Լուսինե Սահակյանը հայտնել էին, որ երբ մարտի 5-ին, բարձրացել է երկրորդ հարկ, տեսել է ննջարանում, թե ինչպես է երեխան մոր գրկին դողում՝ մինչ դիմակավորված և զենքերը բաց ոստիկանները քայլում ու գոռգոռում էին ննջարանում։


Սույն թվականի մարտի 4-ին տեղի է ունեցել հանդիպում ՀՀ վարչապետ Նիկոլ Փաշինյանի, ՀՅ Դաշնակցության Բյուրոյի ներկայացուցիչ Հակոբ Տեր-Խաչատուրյանի և ՀՅԴ Հայաստանի Գերագույն մարմնի ներկայացուցիչ Իշխան Սաղաթելյանի միջև։ Հանդիպմանը մասնակցում էր ՀՀ Սփյուռքի գործերի գլխավոր հանձնակատար Զարեհ Սինանյանը: Հանդիպման ընթացքում մտքեր են փոխանակվել համահայկական և տարածաշրջանային նշանակություն ունեցող հարցերի շուրջ։ Երևան, Հայաստան։


Վարչապետ Նիկոլ Փաշինյանի մոտ տեղի է ունեցել խորհրդակցություն, որում ներկայացվել են Պետական եկամուտների կոմիտեի գործառույթների արդիականացման ուղղությամբ իրականացված աշխատանքները: Մինչ քննարկման օրակարգային հարցերին անցնելը՝ վարչապետ Փաշինյանն արել է մի քանի դիտարկումներ Պետական եկամուտների կոմիտեի գործունեության հետ կապված: «Համոզված եմ, որ հետևել եք Ազգային ժողովում կառավարության ծրագրի քննարկումներին: Ընդհանրապես, մեր հիմնական քաղաքական առաջնահերթություններից մեկը Հայաստանի Հանրապետության քաղաքացիների վերաբերմունքն իրենց վճարած հարկերի ու հարկեր վճարելու պարտականությունների նկատմամբ փոխելն է և սա մեզ համար ունի ռազմավարական ու անկյունաքարային նշանակություն՝ մեր կողմից հռչակված տնտեսական հեղափոխության իրականացման համատեքստում: Ուզում եմ ասել, որ այստեղ ունենք աշխատելու երեք ուղղություն: Առաջինն, իհարկե, մեր քաղաքացիների հետ երկխոսությունն է՝ այս հարցի վերաբերյալ նրանց ընկալումները և ըմբռնումը մեծացնելու ուղղությամբ: Երկրորդ ուղղությունն, իհարկե, օրենսդրության առումով հարկային արդար համակարգ ստեղծելն է և մենք հիմա աշխատում ենք այդ ուղղությամբ: Երրորդը՝ ոչ պակաս կարևորը, եթե ոչ ամենակարևորը, Պետական եկամուտների կոմիտեի իմիջի, նրա աշխատանքի որակի, նրա աշխատանքի բովանդակության, կոմիտեի ինքնազգացողության նկատմամբ քաղաքացիների ունեցած ընկալումն է, որը չափազանց կարևոր է: Վերջին շրջանում շատ քննադատություններ են հնչել ՊԵԿ-ի աշխատանքի վերաբերյալ և այդ թեմային անդրադարձեր մենք ունեցել ենք նաև Ազգային ժողովում քննարկումների ժամանակ: Շատ կարևոր է, որ ի վերջո կարողանանք փոխել հանրության որոշակի մասի ընկալումը, եթե շատ պատկերավոր ասեմ, կներեք այս պատկերավոր ձևակերպման համար, թե Պետեկամուտների կոմիտեն ապրում է իրենց հաշվին և իրենց շահերի հաշվին: Շատ կարևոր է, որ հանրությունը տեսնի և զգա, որ Պետական եկամուտների կոմիտեն անհաղորդ չէ իր հասցեին հնչող քննադատությունների վերաբերյալ, սկսած շարժուձևից, աշխատանքի ոճից, ընդհանուր բովանդակությունից և կեցվածքից: Սա չափազանց կարևոր խնդիր է և ես ուզում եմ, որ այս խնդիրը Պետական եկամուտների կոմիտեի ղեկավար անձնակազմը և նաև ամբողջ կազմը գիտակցի: Ակնկալում եմ, որ այս պրոցեսին զուգընթաց հանրության, քաղաքացու և Պետական եկամուտների կոմիտեի հարաբերությունների փոփոխություն տեղի ունենա ու ՊԵԿ-ը, նրա ղեկավար կազմը և ընդհանրապես ողջ անձնակազմն ամեն ինչ անի, որպեսզի հանրությանը ներկայանա բոլորովին նոր կերպարով և այդ կերպարը չլինի ուղղակի, այսպես ասած, փիառ գործիք, այլ լինի խորը բովանդակային վերլուծության, քննադատությունների, խորը հաշվառման և արդարացի քննադատություններին արձագանքման տրամաբանության մեջ: Սա չափազանց կարևոր է և սա կարող եք ընկալել որպես իմ ուղիղ հանձնարարականը՝ պարոն Անանյան Ձեզ և ընդհանրապես ՊԵԿ-ի ողջ կազմին: Պայմանավորվենք, որ մենք ժամանակ առ ժամանակ կքննարկենք, թե մենք ինչ փոփոխություններ ենք կարողացել անել այս տրամաբանության մեջ և ինչ արդյունքների ենք հասել: Պետք է ուշադիր հետևենք նաև հանրության արձագանքին այս գործընթացի և ակնկալվող փոփոխությունների նկատմամբ»,- նշել է վարչապետ Փաշինյանը: Այնուհետև ՊԵԿ պատասխանատուները մանրամասն ներկայացրել են կոմիտեի գործառույթների և հարկային վարչարարության արդիականացմանը միտված նոր ծրագիրը: Նշվել է, որ այն մշակվել է միջազգային փորձի հիման վրա: Ծրագիրն իրականացվելու է «Մենք հավատում ենք մեր ապագային և վճարում ենք մեր հարկերը» կարգախոսի ներքո:


Սերժ Թանկյանն Ինստագրամի իր միկրոբլոգում հրապարակել է լուսանկար: Լուսանկարին կից նա կատարել է հետևյալ գրառումը. «Շաբաթվա վերջին աշխատանքային օրը եզրափակենք ռոմանտիկ, ինչպես Վահան Տերյանի բանաստեղծությունները, անուշաբույր, ինչպես #ԳAVAT սուրճը»։


Այսօր Ուկրաինայում անցկացվում էին նախագահական ընտրություններ։ Շոումեն Վլադիմիր Զելենսկին ստացել է ընտրողների ձայների 30,4 տոկոսը: Ինչպես հաղորդում է Корреспондент-ը, նրան հաջորդում է գործող նախագահ Պյոտր Պորոշենկոն՝ 17,8 տոկոս ձայնով: Երրորդ տեղում «Բատկիվշչինա» կուսակցության առաջնորդ Յուլիա Տիմոշենկոն է՝ 14,2 տոկոս ձայնով: Նրանց հաջորդում է «Ընդդիմադիր հարթակ՝ հանուն կյանքի» կուսկացության թեկնածու Յուրի Բոյկոն, որը ստացել է 9,8 տոկոս ձայն, իսկ հինգերորդը նախագահական աթոռի համար մրցապայքարում «Քաղաքացիական դիրքորոշում» կուսակցության թեկնածու Անատոլի Գրիցենկոն է, որն ստացել է ձայների 7,1 տոկոսը:


Հայաստանում կորոնավիրուսի հաստատված դեպքերի թիվն անցած մեկ օրում աճել է 50-ով՝ հասնելով 1523-ի: Բուժվածների թիվը 659 է։ Փաստացի բուժվողների թիվը՝ 840 ։ Մահացել է 24 մարդ։ Ընդհանուր թեստերի քանակն է 15960 : Այս մասին հայտնում է Առողջապահության նախարարության հիվանդությունների վերահսկման և կանխարգելման ազգային կենտրոնի պաշտոնական կայքը:


Մեծ Բրիտանիայի բնակչուհին ստացել է նամակ, որը գրված է եղել 77 տարի առաջ՝ 1941 թվականին։ Այսպես, 99-ամյա Ֆիլիս Պոնտինգին հանձնել են մի նամակ, որը հայտնաբերվել էր Ատլանտիկայի հատակին։ Հեղինակը ոմն Բիլ Ուոլքերն է եղել, ով զոհվել է երկրորդ համաշխարհային պատերազմի ժամանակ ռազմածովային ուժերում։ 1941-ին Պոնտինգը իր սիրեցյալին նամակ է ուղարկել, որ ընդունում է ամուսնանալու նրա կողմից արված առաջարկությունը։ Պատասխանը այդպես էլ չի ստացել։ Պոնտինգն այլ մարդու հետ է ամուսնացել։ Արդեն ունի չորս երեխա, բազմաթիվ թոռներ և յոթ ծոռներ։ Լրագրողների հետ զրույցում կինը պատմել է, որ հասկացել է, որ իր սիրեցյալը զոհվել է, երբ պատերազմի ավարտից հետո Ուոլքերը չի վերադարձել։ Նամակի պատասխանը 77 տարի անց ստանալուց հետո կինը շատ հուզվել է։ Նշենք, որ Ուոլքերի նամակից բացի հայտնաբերվել են Ատլանտիկայի հատակին ևս 700 նամակներ։


«Spinnaker Travel Group Travel» տուրիստական ընկերությունը հայտարարություն է տարածել, որ հուլիս ամսից ավիափոխադրումներ է իրականացնելու դեպի Ռուսաստան, Ուկրաինա, Արաբական Միացյալ Էմիրություններ, Ավստրիա, Լեհաստան, ԱՄՆ և այլն, մասնավորապես՝ հունիսի 15-16ին՝ Երևան-Մոսկվա (Red wings), (Nord wind), հունիսի 16-ից՝ Երևան-Ռոստով (Azimuth), հուլիսի 1-ից՝ Երևան-Մոսկվա (Utair), հուլիսի 1-ից՝ Երևան-Կրասնոդար (Ural airlines), հուլիսի 6-ից՝ Երևան-Սանկտ Պետերբուրգ (Ural airlines), օգոստոսի 2-ից՝ Երևան-Մոսկվա (Aeroflot), հուլիսի 2-ից՝ Երևան-Կիև (MAU), հուլիսի 3-ից՝ Երևան-Դոհա (Qatar airways), հուլիսի 3-ից՝ Երևան-Լոս Անջելես (Qatar airways), հունիսի 5-ից՝ Երևան-Դուբայ (Fly Dubai), հուլիսի 1-ից՝ Երևան-Շարժա (Air Arabia), հունիսի 16-ից՝ Երևան-Վիեննա (Austrian airlines), հունիսի 16-ից՝ Երևան-Վարշավա (LOT)։ Մենք կապվեցինք «Spinnaker Travel Group Travel» տուրիստական ընկերության տոմսերի մասնագետի հետ՝ հասկանալու համար, թե ինչպե՞ս են թռիչքներ իրականացվելու այն դեպքում, երբ կանոնավոր ավիափոխադրումների վերսկսման մասին դեռևս չի հայտարարվել․ «Ամսի 15-ից սկսվում են կանոնավոր թռիչքները, բայց այնպես չէ, որ դա հստակ հաստատված տեղեկություն է, ուղղակի ավիաընկերություններն ամսի 15-ից թռիչքներ ունեն»,- պատասխանեց տուրիստական ընկերության ներկայացուցիչը։ Բայց տոմսերն արդեն վաճառվո՞ւմ են՝ հարցրինք․ «Այս պահի դրությամբ «Red Wings»-ն է ամսի 15-ին սկսում, սակայն ընկերությունը վաճառք չի թույլատրում, որովհետև ասում է, որ շատ հնարավոր է՝ չեղարկվի, դրա համար խորհուրդ են տալիս մի քիչ էլ սպասել՝ գոնե մինչև ամսի 10-ը, դրանից հետո արդեն հստակ պարզ կլինի ինքնաթիռները կթռչե՞ն, թե ոչ»։ Մեկ այլ հարցի՝ եթե քաղաքացին կարդում է հայտարարությունը և դիմում իրենց, ի՞նչ պատասխան են տալիս, ընկերության ներկայացուցիչը պատասխանեց․ «Մենք իրենց ուղղակի ասում ենք, որ դա որպես տեղեկատվություն մենք գցել ենք, տարածել ենք սոցցանցերով, որպեսզի իրենք ունենան այդ տեղեկությունը, և իրենց խորհուրդ ենք տալիս նման դեպքում էլի սպասել, տոմսեր չգնել, որովհետև շատ հնարավոր է, որ գնելու դեպքում իրենք հետո կանգնեն խնդրի առաջ՝ հետդարձի տոմսի չեղարկման հետ կապված, որովհետև հիմա մարդկանց ավիաընկերությունները գումարը հետ չեն տալիս, վաուչերի տեսքով են հետ տալիս, որը մի տարվա ընթացքում կարող են օգտագործել»։ Հարցրինք նաև, թե «Զվարթնոց» օդանավակայանի հետ տեղեկատվության փոխանակում անո՞ւմ են, իրենց հայտնի՞ է, թե երբ կվերսկսվեն կանոնավոր ավիափոխադրումները․ ««Զվարթնոցում» ոչ մի հարցի չեն պատասխանում, իրենք ոչ մի բանից տեղյակ չեն, խորհուրդ են տալիս կապվել ավիաընկերության հետ»։


Տարբեր երկրներում կորոնավիրուսի ախտորոշման համար իրականացված թեստերի քանակը: Առաջին տեղը ԱՄՆ-ում: Ավելի քան 1.600.000 թեստ: Գերմանիայում՝ 918.000, Իտալիայում՝ 657.000, Ռուսաստանում՝ 639.000, Հարավային Կորեայում՝ 455 000։ Հիշեցնենք որ ըստ առողջապահության նախարարության, Հայաստանում ապրիլի 5-ի տվյալներով կատարվել է 4666 թեստ:


ԱԿԲԱ-ԿՐԵԴԻՏ ԱԳՐԻԿՈԼ Բանկը Հայաստանում զբոսաշրջության ոլորտի զարգացումը խթանելու նպատակով իր ոչ ֆինանսական ծառայությունների շրջանակում իրականացրեց «Ուղղությունը՝ Հայաստան» միջոցառումը: Այն կայացավ Բանկի և ՄԱԿ-ի Զարգացման ծրագրի համագործակցությամբ՝ վերջինիս «Ինտեգրված գյուղական զբոսաշրջության զարգացում» նախագծի սահմաններում: Միջոցառման մասնակիցները զբոսաշրջության ոլորտում հաջողության հասած բիզնեսմեններն են ու նրանք, ովքեր հետաքրքրված են իրենց գյուղի տունը հյուրատուն, իսկ համայնքը՝ տուրիստական կենտրոն դարձնելու հարցում: «Մեր նպատակն է, որ զբոսաշրջության ոլորտում գործող ընկերություններն այստեղ գալով և միմյանց ճանաչելով, կիսեն իրենց փորձն ու բարելավեն իրենց ծառայությունները: Հայաստանում սա մեր առաջին քայլը չէ զբոսաշրջության զարգացման համար. մենք արդեն երկու տարի անվճար թրեյնինգներ ենք իրականացնում այդ ոլորտի աշխատակիցների համար, որոշումներ կայացնողների համար: Ունենք 4 թեմաներ, որոնք հաջողությամբ ներկայացրել ենք և շուրջ 100 մասնակից արդեն ունեցել ենք և հետագայում էլ շարունակելու ենք այդ ուղղությունը: Մենք աշխատում ենք այս երկրում և մեր համար շատ կարևոր է, որ տնտեսության ցանկացած ճյուղում, մասնավորապես՝ զբոսաշրջության ոլորտը զարգացում ապրի»,- իր խոսքում նշել է ԱԿԲԱ-ԿՐԵԴԻՏ ԱԳՐԻԿՈԼ Բանկի գլխավոր գործադիր տնօրենի տեղակալ Արսեն Մելքոնյանը: «Մեր նպատակը պարզ է, բայց շատ հավակնոտ: Ցանկանում ենք Հայաստանի քարտեզի վրա ստեղծել տուրիզմի զարգացման բոլորովին նոր կետեր: Օրինակ՝ Տավուշի Չինչին գյուղը: Սա այն վայրն է, որտեղ ցանկանում ես գիշերել, ժամերով նստել կիրճի եզրին ու թեյ խմել, կամ մեկ ուրիշ բան: Դա հիանալի վայր է: Ուրախ ենք, որ կարողացանք համագործակցել ԱԿԲԱ-ԿՐԵԴԻՏ ԱԳՐԻԿՈԼ Բանկի հետ՝ իր առաջարկած ինովացիոն նոր ձևաչափով: Բանկը ներառում է այն մոդուլները, որոնք նաև ներառված են տուրիզմի զարգացման մեր ծրագրերում: Սա թույլ է տալիս բանկի հաճախորդներին ընդլայնել բիզնես գաղափարները, զբոսաշրջության զարգացման մտքերը համատեղել գյուղատնտեսության հետ և կազմել ավելի որակյալ բիզնես նախագծեր»,- իր խոսքում նշել է Հայաստանում ՄԱԿ-ի Զարգացման ծրագրի մշտական ներկայացուցիչ Դմիտրի Մարիյասինը: Հայաստանում ՓՄՁ-ների զարգացմանը նպաստելու նպատակով ԱԿԲԱ-ԿՐԵԴԻՏ ԱԳՐԻԿՈԼ Բանկն իր ոչ ֆինանսական ծառայությունների շրջանակում շուրջ 5 տարի կազմակերպում է անվճար բիզնես դասընթացներ: Առայսօր զբոսաշրջության ոլորտում գործող ՓՄՁ բազմաթիվ ներկայացուցիչներ մասնակցել են Բանկի կողմից կազմակերպված դասընթացներին, ձեռք բերել բիզնեսի կառավարման և շուկայում մրցունակ դառնալու համար անհրաժեշտ գիտելիքներ: «Ինտեգրված գյուղական զբոսաշրջության զարգացում» ծրագիրը ֆինանսավորվում է Ռուսաստանի Դաշնության կողմից, իրականացվում ՄԱԿ-ի Զարգացման ծրագրի կողմից՝ ՀՀ տարածքային կառավարման և ենթակառուցվածքների նախարարության հետ համատեղ: Մանրամասն՝ տեսանյութում:


Վերջերս Առողջապահության նախարարությունում մի նոր ավանդույթ է ձևավորվել՝ տեղադրել այլակարծիք մարդկանց հրապարակումների սքրիններն ու սադրել համացանցում։ Եթե ԱՆ նախարար Արսեն Թորոսյանն զբաղված է ԱԺ պատգամավորների համացանցային թրոլինգով, ապա նրա մամուլի խոսնակ Ալինա Նիկողոսյանը զբաղված է լրատվական կայքերի թրոլինգով։ Թվում է, թե երեկ էր Արսեն Թորոսյանը «անհեթեթ» համարում Հետք-ի ուղարկված հարցումները, իսկ այսօր նրա խոսնակը «հերյուրանք» բառով է պիտակավորում Հրապարակ կայքի նյութը՝ «56-ամյա անձին դեղը չեն ներարկել՝ պահելով երիտասարդի համար» վերնագրով։ Նիկողոսյանն իր ֆեյսբուքյան էջում տեղադրել է նյութի սքրինը՝ մեղադրելով լրագրողին՝ օբյեկտիվ չլինելու մեջ։ Ըստ նրա հրապարակման՝ հեղինակ Անուշ Դաշտենցը պարտավոր էր զանգել լիազոր մարմին տեղեկությունը ճշտելու համար։ Խոսնակի հրապարակումից անմիջապես հետո սկսվեց թեժ քննարկումը՝ իհարկե «բիսետկային» քննարկումը, որտեղ նյութի պիտակավորումը փոխարինվեց հեղինակի պիտակավորմամբ և վիրավորանքներով։ Հրապարակման մեկնաբանություններում բանավեճ սկսվեց նյութի հեղինակի՝ Անուշ Դաշտենցի և ԱՆ խոսնակ Ալինա Նիկողոսյանի միջև։ Լրագրողը մեղադրեց խոսնակին լրագրողների աշխատանքը խորընդոտելու մեջ՝ նշելով, որ առանց խոսնակի թույլտվության՝ ոչ մի բժիշկ, ոչ մի բուժկենտրոն չի համաձայնում տեղեկատվություն տալ լրատվականներին։ MedMedia-ն կապ հաստատեց մամուլի խոսնակի հրապարակման առիթ դարձած լրատվական նյութի հեղինակ, լրագրող Անուշ Դաշտենցի հետ՝ կատարվածի վերաբերյալ մեկնաբանություն ստանալու նպատակով։ Նա նշեց, որ ԱՆ խոսնակը խոչընդոտում է լրագրողներին իրենց մասնագիտական գործառույթներն իրականացնելիս։ «Նախ նշեմ, որ այս անգամ խոսնակին զանգելու խնդիր ես չեմ ունեցել, քանի որ նյութիս ձևաչափը հարցազրույց է, իսկ այս դեպքում ես ազատված եմ նման պարտականությունից։ Բայց ողջ խնդիրն էն ա, որ ես չեմ ուզում առողջապահական ոլորտին վերաբերող նյութերի համար միայն խոսնակի մեկնաբանությունն ստանալ։ Երբ ես փորձում եմ զանգահարել որևէ բժշկի, զանգահարել պոլիկլինիկա՝ առաջին ձեռքից, ոչ թե միջնորդավորված տեղեկատվություն ստանալու նպատակով, ինձ ասում են, որ ես պետք է ստանամ ԱՆ խոսնակից թույլտվություն։ Բոլոր բուժհիմնարկները, որոնք ենթական են Առողջապահության նախարարությանը, անգամ փոխնախարարները ինձ նման պատասխան են տալիս»,- ասում է լրագրող Դաշտենցը։ Նրա խոսքով՝ որոշ ժամանակահատված իր լրագրողական նյութերի, որոնք վերաբերում էին առողջապահությանը, հուզող հարցերի պատասխանն ստանում էր Լիլիթ Բաբախանյանի (առողջապահության նախարարության հասարակայնության հետ կապերի բաժնի պետ) միջոցով։ «Այն բժիշկները, որոնք տեղյակ չեն Ալինա Նիկողոսյանի, այսպես ասած, չգրված հրամանից և համաձայնում են հարցազրույց տալ, հետո զանգահարում են ինձ ու ասում, որ իրենց մեղմ ասած նախատել են, թե ինչու եք առանց նախարարության հետ համաձայնության հարցազրույց տվել»,- իր խոսքն ամփոփեց լրագրողը։ Ծիծաղելի է նաև «Այրվածքաբանության ազգային կենտրոն»-ի տնօրեն Գևորգ Սիմոնյանի մեկնաբանությունները։ Վերջինս Ան խոսնակի հրապարակումներից ոչ մեկն անուշադրության չի մատնում, անգամ իր «ծանր» աշխատանքային գրաֆիկից կարողանում է ժամանակ տրամադրել՝ խոսնակի հրապարակումները մեկնաբանելու համար։ Դե «իրար օգնենք, որ չհոգնենք» կարգախոսը միշտ է գործում։ Այս զրույցից հետո առավել պարադոքսալ են հնչում Ալինա Նիկողոսյանի խոսքերը և բողոքները։ Վերջինս չի պատասխանում հեռախոսազանգերին, ամենապարզ իսկ հարցերին պատասխան չտալով՝ ասում է դրանք հարցումներով ուղարկել, որոնք այդպես էլ անպատասխան են մնում։ Իսկ այս ամենից հետո լրագրողներին մեղադրել ոչ ճիշտ տեղեկատվություն տարածելու մեջ, առնվազն ծիծաղելի է հնչում։ Նյութի աղբյուր՝ https://medmedia.am/


Արցախի Հանրապետության նախագահ Բակո Սահակյանի հրամանագրի համաձայն՝ գեներալ-մայոր Վարդան Բալայանն ազատվել է Արցախի Հանրապետության պաշտպանության բանակի հրամանատարի տեղակալի պաշտոնից և արձակվել զինվորական ծառայությունից, որպեսզի անցնի երկարամյա ծառայության զինվորական կենսաթոշակի։ Այս մասին տեղեկանում ենք Արցախի Հանրապետության նախագահի աշխատակազմի տեղեկատվության գլխավոր վարչությունից:


Խորհրդարանը երկրորդ ընթերցմամբ և ամբողջությամբ ընդունեց «Ծխախոտային արտադրատեսակների և դրանց փոխարինիչների օգտագործման հետևանքով առողջությանը հասցվող վնասի նվազեցման և կանխարգելման մասին» օրենքում փոփոխություն կատարելու՝ Կառավարության ներկայացրած օրենսդրական առաջարկը: Առաջարկվող փոփոխություններով հանրային սննդի բոլոր վայրերում ծխախոտային արտադրատեսակների օգտագործումն արգելվելու է: Նախագիծն ընդունվեց 76 կողմ, 16 դեմ և 7 ձեռնապահ ձայների հարաբերակցությամբ: Փոփոխությունները տարբեր ժամկետներում են գործելու. հանրային սննդի բոլոր օբյեկտներում ծխելն արգելվելու է 2022 թվականի մարտի 15-ից:


Քաղաքացիական Գիտակցություն ՀԿ նախագահ Նարեկ Սամսոնյանը տեսանյութ է հրապարակել՝ կից գրելով․ «Փաշինյանի կորտեժն ու «թագավորը»։ Ժամը 14:30 ուղիղ եթերում խոսում ենք հակասահմանադրական հանրաքվեի քարոզչության մեր ներգրավվածության մասին: Մասնավորապես, Քաղաքացիական Գիտակցություն ՀԿ-ի և Անտիֆեյքի գործառույթները, ԴՐԱՄԱՀԱՎԱՔ, ընտրությունների վերահսկողություն և ներքաղաքական վիճակից մի քանի արձանագրումներ: Հ.Գ. Մինչ այդ վայելեք «Փաշինյանի կորտեժից հնչող երաժշտությունը»: )))»։


Մարտի 20-ի, ժամը 10:00-ի դրությամբ իրականացված կորոնավիրուսային հիվանդության (COVID-19) թեստավորման արդյունքում հաստատվել է ևս 14 դեպք։ Այս պահին արձանագրվել է 136 դեպք։ Հիվանդությունից առայժմ մեկ մարդ է ապաքինվել: ԱՆ հիվանդությունների վերահսկման և կանխարգելման կենտրոն։


Այսօր ողբերգական դեպք է գրանցվել Գյումրու Ստրոյմաշ կոչվող տարածքում: Գյումրի Երևան արագընթաց գնացքի տակ է ընկել գյումրեցի մի կին: Կինը տեղում մահացել է: Ըստ տեղեկությունների 60-անց կինը փորձել է հատել երկաթուղու հատվածը, մեքենավարին գնացքը կանգնեցնել չի հաջողվել: Մեր աղբյուրի փոխանցմամբ թեև դեպքով զբաղվում են ոստիկանները, սակայն նման դեպքերում հազվադեպ է լինում, երբ մեղքը մեքենավարներինն է լինում, քանի որ գնացքը վայրկյանների ընթացքում կանգնեցնելը անհնար է, րոպեներ է տևում, որպեսզի այն ամբողջությամբ կանգ առնի: Նշենք, որ գնացքը Գյումրիից Երևան վերադառնալիս է եղել: